IKTIBAR DARIPADA PENAHANAN DUA PEGAWAI KANAN MENTERI OLEH SPRM

Dua pegawai kanan Menteri Sumber Manusia, V Sivakumar telah ditahan dan kini sedang direman oleh pihak SPRM.
Siasatan ke atas mereka adalah berkaitan penubuhan sebuah agensi pengambilan pekerja asing untuk mendapatkan kelulusan daripada kementerian yang mana mereka dikatakan mempunyai konflik kepentingan dengannya.
Dikatakan juga pembabitan dua pegawai berkenaan melibatkan rasuah yang dianggatkan berjumlah RM97 juta.
Penahanan dua pegawqi terbabit dalam tempoh tidak sampai enam bulan kerajaan perpaduan bertunjangkan Malaysia Madani yang disertai dengan penegasan berkali-kali oleh Perdana Menteri, Anwar Ibrahim untuk memerangi rasuah, sudah tentu sesuatu yang amat mengejutkan.
Bagaimanapun, sekurang-kurangnya tiga petunjuk dapat diambil daripada penahanan tersebut:-
Pertama, ia membuktikan arahan Anwar kepada SPRM untuk memerangi rasuah tidak memilih bulu dan tidak kenal sama ada kawan atau lawan.
Siapa juga yang didapati melakukan kesalahan, tiada pintu selamat untuk mereka menyelamatkan diri.
Tidak kira ianya lawan yang sebelum ini menguasai kerajaan atau kawan yang sekarang sama-sama mentadbir kerajaan, mereka tidak akan terlepas daripada teropong SPRM jika terbabit dengan rasuah.
Ini adalah sesuatu yang boleh dipuji, dibangga dan diberi penghargaan.
Malah diharapkan SPRM terus melipatgandakan lagi usaha memerangi rasuah di peringkat tertinggi kerajaan sebagaimana dilakukan terhadap dua pegawai kanan di Kementerian Sumber Manusia ini.
Kedua, penahanan berkaitan kes rasuah dalam tempoh tidak sampai enam bulan kerajaan perpaduan ditubuh dengan sendirinya menunjukkan masih ada mereka yang berada dalam kerajaan tidak memiliki jiwa membenci rasuah seperti Anwar.
Mereka nampaknya tidak takut melakukan rasuah dan lebih cenderung menurut hawa nafsu dalam tugas yang diamanahkan.
Sepatutnya apabila Najib Razak, bekas Perdana Menteri pun boleh dipenjara kerana rasuah, ia menjadi pengajaran kepada orang biasa, ikan bilis atau ikan kembung yang berada di anjung kuasa untuk menjauhi perbuatan jijik itu.
Ini juga bermakna, Anwar dan seluruh menteri kabinet harus melipatgandakan lagi usaha memberi kesedaran dan usaha memerangi amalan rasuah dalam kerajaan dan juga negara.
Ketiga, penahanan dua pegawai kanan menteri itu hendaklah menjadi peringatan kepada semua pegawai dan kakitangan menteri-menteri lain agar jangan sesekali mendekati rasuah.
Bukan lagi rahsia bahawa pegawai di sekeliling menterilah yang paling terdedah kepada amalan rasuah kerana mereka kerap berurusan dengan ahli perniagaan yang mencari projek, selain senarai projek-projek itu sendiri selalunya memang terbentang di depan mata mereka.
Kalau gelap mata, tamak, tidak amanah dan ingin kaya cepat, di samping tidak kuat iman, pasti mudah terjebak dengan kejahatan itu.
Tidak sedikit selama ini ramai pegawai menteri yang kaya dan mewah kehidupan mereka.
Tetapi, dengan tindakan SPRM terhadap dua pegawai V Sivakumar ini, semua pegawai-pegawai menteri bukan saja harus berhati-hari, bahkan sebaiknya berhenti segera daripada ada keinginan untuk melakukan rasuah.
Di bawah kepimpinan Anwar, isyarat yang jelas ialah, tiada kompromi terhadap sesiapa jua yang didapati terbabit rasuah.
Mereka hendaklah bekerja dengan jujur dan amanah demi rakyat, bukan demi poket sendiri.
– ShahbudinHusin 15/04/2023.

5

4

votes
Article Rating
Kongsikan artikel ini


ANWAR DIGESA CARI KAEDAH TOLONG GOLONGAN MISKIN DAN TERDESAK

Saya baru menonton video oleh Zaid Ibrahim mengenai perlunya kerajaan mewujudkan satu kaedah khusus untuk membantu golongan miskin dan terdesak negara ini.
Katanya, di New Zealand dan Australia, bahkan China juga, kaedah itu amat berkesan untuk membantu golongan sasar berkenaan di mana mereka akan diberi bantuan kewangan dengan jumlah tertentu.
Zaid yang juga bekas Menteri di Jabatan Perdana Menteri menambah, disebabkan kerajaan menolak pengeluaran KWSP dan untuk rakyat meminjam daripada bank dengan menggunakan simpanan itu sebagai cagaran juga tidak mudah, maka kerajaan sewajarnya menyediakan satu kaedah untuk membantu golongan miskin dan terdesak itu.
Video berkenaan boleh ditonton di sini – https://www.facebook.com/zaiduntukrakyat/videos/236350148904381/?mibextid=6aamW6
Kata Zaid lagi, mewujudkan kaedah untuk membantu rakyat miskin yang tiada pendapatan tapi sebahagiannya mempunyai keluarga adalah amat perlu pada ketika Anwar Ibrahim sebagai Perdana Menteri kerana sesuai dengan PKR sebagai parti untuk rakyat marhaen dan juga parti derita.
“Anwar harus memperlihatkan dirinya sebagai pembela golongan miskin dan benar-benar memahami derita rakyat,” tambah beliau.
Beliau juga membangkitkan isu kos penjagaan jet peribadi Perdana Menteri yang menelan ratusan juta, tetapi pembelaan kepada golongan miskin yang tiada makanan masih tidak mampu dilaksanakan dengan sewajarnya.
Sementara tidak melupakan aspek melonjakkan ekonomi dan memberi perhatian kepada projek dan syarikat besar, apa yang dibangkitkan Zaid ini sebenarnya amat wajar diberi perhatian oleh Perdana Menteri dan kerajaan.
Sudah sampai masanya kerajaan menunjukkan keprihatinan yang khusus kepada golongan miskin dan terdesak itu yang sebenarnya masih merupakan kelompok yang ramai di negara ini.
Gembira kelompok ini dan tidak terlalu sukar untuk mereka mendapatkan makanan, maka itulah sebenarnya kemakmuran.
Anwar, sebagai pejuang golongan miskin sejak demonstrasi Baling lagi harus menggunakan kesempatan atas kedudukannya sebagai Perdana Menteri sekarang ini untuk menunjukkan beliau benar-benar berbeza dengan semua pendahulunya sebelum ini.
Dalam hal ini, Anwar juga boleh bekerjasama dengan pusat zakat bagi tujuan membantu golongan miskin dan terdesak itu di mana selama ini kutipannya di setiap negeri berjumlah puluhan dan ratusan juta setiap tahun.
Adalah lebih baik wang zakat itu dimanfaatkan sepenuhnya daripada tersimpan di dalam bank atau dilaburkan untuk semata-mata mendapatkan keuntungan.
Sebagaimana harapan Zaid agar Anwar dapat membuat keputusan secepat mungkin mengenai perkara tersebut, golongan miskin di negara itu tentunya begitu juga harapan mereka.
– ShahbudinHusin 16/04/2023.

5

2

votes
Article Rating
Kongsikan artikel ini


NAJIB TIDAK MAMPU KEMBALIKAN ZAMAN GEMILANG UMNO – KIT SIANG

Pemimpin veteran DAP Lim Kit Siang tidak percaya bekas perdana menteri Najib Razak akan dapat mengembalikan zaman kegemilangan Umno selepas kekalahan parti itu dalam dua pilihan raya lalu.
Sebaliknya, dia percaya satu-satunya cara untuk memulihkan Umno ke zaman kegemilangannya ialah parti itu kembali kepada prinsip dan dasar asal pembinaan negara.
“Ada pihak yang percaya bahawa cara untuk Umno mendapatkan semula sokongan pilihan raya dahulu adalah dengan mendapatkan pengampunan untuk Najib,” katanya.
Menurut Lim, dia tidak bersetuju dengan pendapat sedemikian kerana jika ia berlaku, Umno tidak akan mempelajari daripada kesilapannya pada PRU14 dan PRU15.
“Saya percaya satu-satunya cara untuk memulihkan Umno sebagai parti politik terkemuka ialah memainkan peranan utama dalam menetapkan semula dan mengembalikan Malaysia kepada prinsip dan dasar pembinaan negara asal untuk negara majmuk, yang mendapat sokongan empat presiden Umno terawal – Onn Jaafar, Tunku Abdul Rahman, Razak Hussein dan Hussein Onn.
“Ini termasuk mengetuai usaha memerangi rasuah di Malaysia dan memulihkan kebebasan kehakiman,” kata Lim pada satu kenyataan hari ini.
Kata Lim, Umno mula kehilangan sokongan rakyat pada PRU14 dan kemudiannya ditolak pengundi Melayu pada PRU15, menyebabkan parti itu ketinggalan di belakang PAS dan Bersatu.
Kenyataan Lim itu dibuat selepas Ahli Majlis Tertinggi Umno Puad Zarkashi berkata pemimpin PH termasuk Lim dan Hassan Karim takut kemungkinan Najib keluar dari penjara.
Jelas Puad, ini kerana Umno akan bertambah kuat melalui gabungan teraju

kepimpinan Najib-Ahmad Zahid Hamidi.
Kedua-dua Lim dan Hassan sebelum ini menyuarakan bantahan mereka terhadap

pengampunan diraja kepada Najib
, yang kini menjalani hukuman penjara 12 tahun kerana rasuah dalam kes SRC International.
Semalam, Lim memberi amaran bahawa pentadbiran Anwar Ibrahim

boleh runtuh

sekiranya Najib diberikan pengampunan diraja, manakala Hassan sebelum ini berkata kerajaan akan berdepan dengan

masalah besar

jika Najib diberi pengampunan diraja.
Dalam pada itu, Puad pula mendakwa DAP menjadi punca keruntuhan pentadbiran PH pada 2020, berkata parti itu menjadi punca utama Presiden Bersatu Muhyiddin Yassin mendalangi Langkah Sheraton.
“Sebenarnya DAP boleh jadi punca kerajaan perpaduan runtuh…bukan Najib atau Zahid.
“Bukan mudah Umno betulkan dasar ‘No DAP No Anwar’.
“Gelagat DAP dan menterinya umpama bom jangka,” kata Puad.
Minggu lalu, MKT Umno sebulat suara memutuskan untuk memohon pengampunan daripada Yang di-Pertuan Agong untuk Najib, yang kini sedang menjalani hukuman penjara 12 tahun selepas disabit bersalah dalam kes rasuah SRC International.
Umno juga akan menghantar memorandum yang ditandatangani oleh semua 191 pemimpin bahagian parti itu kepada Agong.
Sumber –
https://m.malaysiakini.com/news/662361

0

0

votes
Article Rating
Kongsikan artikel ini


BANYAK JUGA KAHWIN PAKSA YANG MAMPU BERTAHAN LAMA

Bekas Perdana Menteri, Ismail Sabri Yaakob mengumpamakan hubungan UMNO dan DAP dalam kerajaan sekarang seperti kahwin paksa.
Katanya, perkahwinan secara paksa itu sukar untuk bertahan lama.
Menurut beliau, keretakan dalam gabungan itu sudah boleh dilihat apabila sekurang-kurangnya dua pemimpin kanan UMNO Johor menegur beberapa pemimpin DAP dan PKR kerana melontarkan komen yang disifatkan sebagai menghina parti Melayu itu.
“Setakat ini, itu baru permulaan. Kita tengoklah. Saya tak mahu komen lebih. Tapi dah ada dah, DAP komen tentang UMNO dan UMNO komen tentang DAP.
“Itulah saya kata, kahwin paksa tak boleh. Kahwin mesti suka sama suka.
“Suka sama suka bukan setakat di peringkat kepimpinan tetapi di akar umbi juga mesti menerima perkahwinan itu.
“Kalau tidak, inilah akan berlaku. Mungkin akan lebih teruk lagi. Kita tunggu dan lihat,” tambah Ismail Sabri.
Kita tidak menafikan kebenaran apa yang Ismail Sabri katakan berkenaan kahwin paksa itu, tetapi jika kita perhatikan, lebih banyak masalah berlaku dalam perkahwinan yang dibentuk berasaskan suka sama suka.
Malah, kalah mahu dikira, mereka yang bercerai dan bergaduh setelah berumahtangga juga lebih banyak berlaku dalam perkahwinan suka sama suka.
Dalam perkahwinan politik sehingga terbentuk dua kerajaan sebelum ini misalnya – pimpinan Mahiaddin Md Yasin dan Ismail Sabri sendiri – kedua-duanya adalah suka sama suka, tetapi nampaknya tetap bermasalah juga.
Maknanya, resepi sebuah kebahagiaan atau hubungan kekal lama tidaklah semata-mata suka sama suka.
Pokoknya, bukan kahwin paksa atau kahwin suka sama suka yang menjadi masalah dalam kelangsungan sesuatu hubungan, sebaliknya sejauh mana mana ada kesediaan bertolak ansur, membuang ego dan menerima seadanya apa yang ada di depan mata.
Di zaman dulu, bukan sedikit berlaku kahwin paksa yang semata-mata ia terjadi kerana kehendak orang tua.
Tetapi, disebabkan sedia bertolak ansur, membuang segala ego dan menerima seadanya apa yang ada di depan mata, bukan saja tiap tahun keluar cahaya mata, bahkan rumahtangga terus kekal selama-lamanya.
Ertinya, cinta boleh muncul atau dibina kemudian, meskipun setelah dikahwinkan secara paksa.
Begitu juga dalam hubungan antara UMNO dan DAP sehingga mereka bersama dalam kerajaan sekarang ini, haruslah difahami bahawa pembentukan kerajaan perpaduan ini adalah atas titah Yang Dipertuan Agong demi menyelesaikan ketidaktentuan dalam negara selepas PRU15 lalu.
Itu pun, perlahwinan UMNO dan DAP berlaku setelah PN dan Mahiaddin yang lebih dulu dititahkan untuk berkahwin dengan PH untuk membentuk kerajaan telah menolak titah Agong itu.
Maka, kalau tidak berlaku kahwin paksa, negara akan terus hura hara dan tiada ketentuannya.
Memanglah sukar untuk menjangkakan kahwin paksa UMNO dan DAP ini mampu bertahan lama, apa lagi selama-lamanya, namun jika mampu bertahan sehingga habis penggal sebelum diadakan PRU16 pun ia sebenarnya sudah lebih daripada memadai.
Untuk itu, pandai-pandailah kedua belah bertolak ansur dan membuang ego masing-masing jika tidak mahu kerajaan ini terlepas ke tangan orang lain.
Cuma, jika kahwin paksa itu mampu dijaga dan dipertahankan, bukan saja banyak negeri mudah ditawan, lebih penting Malaysia pun mampu lebih lama dalam genggaman kerajaan perpaduan yang ada sekarang.
Ini kerana, secara realitinya, komposisi kerajaan perpaduan ini adalah mewakili wajah Malaysia pelbagai kaum yang sebenar-benarnya.
– ShahbudinHusin 17/04/2023.

4.8

4

votes
Article Rating
Kongsikan artikel ini


SAMAN MAHATHIR – ANWAR, GADUH ORANG-ORANG TUA YANG TIDAK BAWA FAEDAH APA-APA

Saman Tun Mahathir Mohamad terhadap Anwar Ibrahim berhubung dakwaan bekas Perdana Menteri itu mengumpul kekayaan untuk keluarga dan anak-anak bakal menjadi sejarah pergaduhan paling klasik dalam negara ini.
Ini kerana sementara Tun Mahathir sudah mencecah usia 98 tahun, Anwar pula telah menginjak umur 76 tahun.
Maknanya, kedua-dua mereka bukan bukan lagi muda, tetapi sudah tua-tua belaka.
Nampaknya, orang tua kalau bergaduh lebih dahsyat daripada pergaduhan budak-budak muda.
Tidak cukup bergaduh dengan berbalas hujah dalam media dan ketika bercakap di depan mikrofon ketika berucap atau sidang media, malah sampai perlu diadili oleh hakim-hakim untuk menentukan siapa betul dan siapa salah.
Ertinya juga, jiwa berdamai, jiwa rahmah dan berbaik sangka di dalam diri kedua-dua mereka ini sudah semakin tiada, sebaliknya masih tegar ingin menegakkan benang basah masing-masing.
Sepatutnya, apalah salahnya dalam usia semakin tua dan di bulan Ramadan yang mulia pula, mereka memilih jalan damai dan bermaaf-maafan untuk menyelesaikan persengketaan.
Membawa perang mulut ke mahkamah, dalam keadaan yang menyaman sudah lanjut usia dan yang kena sama juga telah tua, tidak membawa faedah apa-apa, selain hanya menambahbesarkan lagi ego dan menguntungkan peguam saja.
Kalau Tun Mahathir menang saman sekali pun misalnya, katalah diberi gantirugi dengan jumlah beberapa juta, nikmat duit itu sudah tiada nilainya kepada beliau.
Begitu juga bagi Anwar, kalau kena bayar gantirugi pun rasanya tiada masalah untuk beliau membayarnya.
Tetapi, bagaimana jika akhirnya Tun Mahathir kalah dalam samannya itu, apa yang akan diperolehinya selain perlu membayar yuaran guaman yang sudah tentu bukan sedikit jumlahnya?
Anwar pula, katalah jika menang pula, tiada apa-apa yang diperolehinya, malah atas kemenangannya itu dan kedudukannya sebagai Perdana Menteri, rakyat langsung tidak beroleh apa-apa pertambahan gaji atau barang makanan di dapur mereka.
Sepatutnya, terutama kepada Tun Mahathir yang apabila sudah hilang deposit di Langkawi dan partinya kalah teruk pada PRU15 lalu, pilihan paling baik ialah beliau memilih untuk bersara saja sepenuhnya.
Selain kalah teruk, bersama hubungan beliau dengan anaknya sendiri, Mukhriz juga bermasalah sehingga beliau akhirnya keluar daripada Pejuang untuk beralih menyertai Putra, bukankah semua itu isyarat Tuhan agar beliau berehat saja?
Apa lagi yang Tun Mahathir mahu kejar dalam hidupnya, tidak cukup-cukup lagikah berbalah dan tidak setuju dengan hampir semua Perdana Menteri dalam negara ini?
Begitu juga dengan Anwar, dalam keadaan parti Tun Mahathir bertanding pun hilang deposit di semua kawasan, beliau tidak harus membuang masa atau rasa terganggu dengan sebarang kata-kata bekas Perdana Menteri itu lagi.
Lebih baik tumpukan saja tugas sebagai Perdana Menteri kerana Tun Mahathir, secara relatifnya berbanding pemimpin pembangkang yang lain, sudah tiada apa-apa merit lagi untuk terus dijadikan lawan bergaduh.
Untuk itu, kalau pun sesekali beliau ada terasa tersinggung dengan teguran atau kritikan keras Tun Mahathir, anggap saja ia sebagai teguran seorang bapa dan Anwar sepatutnya segera menelefon Tun Dr Siti Hasmah Mohd Ali untuk meminta masa agar dapat minum-minum kopi sambil berbual-bual dengan bekas Perdana Menteri dua kali itu.
Lagi pun, mereka pernah bersama, berbaik dan makan semeja dalam banyak acara sebelum ini.
Nak terus-terus bergaduh, dunia ini sampai ke mana nak dibawa dan apa teladannya kepada generasi muda?
Tambahan lagi, punca pergaduhan mereka ini sebenarnya hanyalah isu kecil saja di mana ia bermula apabila Tun Mahathir mengatakan orang Melayu sedang terancam di bawah kepimpinan Anwar, lalu menggerakkan Proklamasi Melayu sebagai langkah untuk membela mereka.
Anwar yang barangkali nipis telinga dengan kritikan Tun Mahathir itu lantas membalas – bagaimana Melayu tak terancam kalau selama 22 tahun campur 22 bulan berkuasa, kamu bolot semua kekayaan untuk keluarga dan anak-anaknya.
Sebagaimana Anwar tidak harus terganggu dengan kritikan Tun Mahathir bahawa Melayu terancam di bawah era kepimpinannya, Tun Mahathir juga sepatutnya tidak terasa hati dengan serangan balas Anwar berhubung kekayaan keluarga dan anak-anaknya.
Mengkayakan anak dan keluarga bukanlah kesalahan dari segi undang-undang, kecuali jika melibatkan salah guna kuasa, rasuah dan sebagainya.
Ia barangkali cuma salah dari segi moral sebagai pemimpin semata-mata.
Namun, kalau moral kerana mengkayakan keluarga jadi masalah, kenapa moral dalam aspek lain tidak sentiasa diambil kira?
Jadi, kenapa Tun Mahathir perlu begitu terganggu, melainkanlah jika semua anak-anaknya miskin belaka dan duduk di rumah kos rendah saja?
Begitu juga dengan Anwar, kuasa di tangannya sekarang dan melalui kritikan Melayu terancam itu, beliau patut memanfaatkannya untuk membantu dan menolong orang-orang Melayu melalui kuasa yang sedang ada dalam tangannya.
Bergaduh, saman-menyaman dan berulang alik ke mahkamah hanya kerja buang masa buat orang yang sudah tua dan lebih tidak berguna lagi jika kematian atau ajal Tuhan lebih dulu datang menerpa berbanding penentuan yang diharapkan melalui mahkamah itu kerana kes biasanya akan memakan masa beberapa tahun lamanya.
Akhirnya dapat apa?
– ShahbudinHusin 18/04/2023.

3.4

9

votes
Article Rating
Kongsikan artikel ini


DUA PERTIGA RAKYAT PERCAYA MALAYSIA DIPIMPIN ANWAR BERADA DI LANDASAN BETUL

Kajian yang dijalankan oleh firma penyelidikan pasaran antarabangsa Ipsos mendapati dua pertiga rakyat Malaysia yang ditinjau percaya bahawa negara ini bergerak ke arah landasan yang betul, lima bulan selepas pilihan raya umum ke-15 (PRU15).
Tinjauan terbaharu Ipsos, bertajuk “What worries Malaysia” atau “Apa yang membimbangkan Malaysia” itu mendapati bahawa pandangan umum terhadap negara mula berubah menjadi lebih baik selepas pilihan raya pada November 2022 dan memuncak pada Januari 2023.
“Selepas lima bulan dengan kerajaan baharu, dua pertiga rakyat Malaysia percaya negara berada di landasan yang betul,” kata pengarah urusan Ipsos Malaysia Arun Meron dan pengurus penyelidikan hal ehwal awam Ipsos, Iris Ng dalam satu kenyataan.
Menurut mereka, kajian itu juga mendapati kadar inflasi yang turun daripada kemuncaknya pada Januari 2023 pada 43 peratus, bukan lagi isu utama bagi responden Malaysia, dengan hanya 36 peratus berpandangan demikian.
“Suku pertama 2023 menyaksikan landskap ekonomi menyesuaikan semula kepada realiti pasca Covid dan pasca pilihan raya.
“Kebimbangan terhadap Covid-19 mula menurun manakala rasuah, inflasi dan pengangguran mula menjadi perhatian buat Malaysia,” tambah Arun dan Ng.
Menurut 51 peratus responden, rasuah pula menggantikan inflasi sebagai kebimbangan utama orang ramai – ini meningkat berbanding 43 peratus pada Januari 2023.
35 peratus daripada responden menyenaraikan pengangguran dan pasaran buruh sebagai kebimbangan buat mereka.
Kajian itu juga mendedahkan bahawa rakyat Malaysia lebih senang membuat pembelian pada masa ini; hanya 47 peratus daripada 500 responden berkata mereka berasa selesa membuat pembelian isi rumah, dan 43 peratus mengatakan perkara yang sama tentang pembelian penting.
“Inflasi berterusan menjadi antara kebimbangan utama, sementara ia telah menunjukkan tanda-tanda awal aliran menurun.
“Ditekan oleh inflasi, keyakinan ekonomi dan niat membeli pengguna semakin tergelincir daripada peningkatan sentimen pasca pilihan raya,” kata Arun dan Ng ketika membuat kesimpulan.
Kerajaan pimpinan Anwar Ibrahim berusaha keras dalam menangani isu-isu berhubung kos sara hidup yang semakin memuncak sebaik mereka berkuasa pada November lalu.
Usaha “Payung Rahmah” yang merangkumi inisiatif Menu Rahmah, diperkenalkan pada Januari lalu sebagai sebahagian daripada rancangan kerajaan untuk menurunkan kos sara hidup, khususnya buat kategori rakyat berpendapatan rendah.
Penyusunan semula Belanjawan 2023 juga dipuji kerana memberikan tumpuan terhadap menurunkan kos sara hidup golongan B40 dan M40.
Setiap bulan, 500 rakyat Malaysia ditinjau sebagai sebahagian daripada kajian Ipsos, yang dijalankan di 32 negara menggunakan sistem portal dalam talian. Ipsos tidak menggunakan kaedah persampelan berstrata rawak.
Sumber –
https://m.malaysiakini.com/news/662728

5

1

vote
Article Rating
Kongsikan artikel ini


SEDARLAH DIRI KERANA KITA HANYA MENUMPANG KASIH, INGATAN TOK MAT KEPADA UMNO

Selama ini, apabila saya menyebut dalam tulisan saya bahawa UMNO hanya menumpang dalam kerajaan pimpinan Anwar Ibrahim ini, ada beberapa pihak yang marah-marah kepada saya.
Kata mereka, istilah menumpang itu tidak wajar digunakan kerana UMNO dan BN adalah komponen penting dalam kerajaan.
Malah kata mereka, tiada istilah menumpang kerana kerajaan dibina atas semangat bersama daripada semua parti yang ada.
Saya faham semua luahan itu, cuma apa yang saya tekankan ialah agar UMNO jangan lebih-lebih dalam menuntut itu dan ini di sebalik keberadaannya dalam kerajaan sekarang.
Apa juga tuntutan haruslah berpada-pada, apa lagi BN hanya ada 30 kerusi daripada 148 kerusi Parlimen yang menyokong kerajaan.
https://shahbudindotcom.net/wp-content/uploads/2023/04/c36274f9-3ab7-40f7-a05e-760464e745a8.mp4
Contohnya, menuntut pembebasan Najib Razak dan waktu yang sama mengancam bahawa Anwar akan jadi Perdana Menteri paling pendek tempoh perkhidmatannya jika tuntutan itu tidak dipenuhi, adalah tidak wajar sama sekali.
Lebih-lebih kerana dengan sokongan 30 kerusi daripada UMNO dan BN itu, kerajaan secara realitinya tidak akan tumbang jika mereka menarik diri atas sebab Najib tidak dibebaskan.
Nah…sekarang Timbalan Presiden UMNO, Mohamad Hasan sendiri menyatakan UMNO hanya menumpang kasih dalam kerajaan ini.
“Kita kena sedar diri dan jangan berperangai seperti ketika kita memerintah dulu,” kata beliau.
Adakah mereka yang marah-marah dengan saya sebelum ini nak marah kepada Tok Mat kali ini?
– ShahbudinHusin 19/04/2023.

4

3

votes
Article Rating
Kongsikan artikel ini


RUMAH TERBUKA HARI RAYA ATAU RUMAH TERBUKA PILIHAN RAYA?

Sementara Perdana Menteri memutuskan tiada sambutan Rumah Terbuka Aidil Fitri di Seri Perdana pada tahun ini, sebaliknya ditetapkan Rumah Terbuka Malaysia Madani yang akan dihadiri oleh Anwar Ibrahim bakal diadakan di tiga negeri yang kini ditadbir Pas.
Menurut kenyataan media Jabatan Perdana Menteri atau JPM, majlis di Kedah yang akan menjadi program nasional, dijadual diadakan pada 29 April di Hotel Raia, Alor Setar.
Ia disusuli dengan majlis di Kelantan yang akan diadakan di Stadium Sultan Muhammad IV di Kota Bharu pada 12 Mei.
Seterusnya, bagi sambutan di Terengganu, ia akan diadakan di Universiti Sultan Zainal Abidin di Kuala Terengganu pada 13 Mei, sehari selepas program di Kelantan.
Menurut kenyataan media JPM itu lagi, acara serupa akan turut diadakan di Selangor, Pulau Pinang dan Negeri Sembilan namun tarikhnya belum ditetapkan lagi.
Ia juga akan dihadiri oleh Anwar selaku Perdana Menteri.
“Kesemua acara ini akan diselaraskan oleh Unit Penyelarasan Lonjakan Prestasi di bawah JPM dengan kerjasama kerajaan negeri selaku tuan rumah selain kementerian peneraju yang dilantik bagi membantu pelaksanaan program,” menurut JPM.
Untuk makluman, tiga negeri yang telah ditetapkan tarikh sambutan Rumah Terbuka Malaysia Madani iaitu Kedah, Kelantan dan Terengganu adalah negeri-negeri yang bakal mengadakan PRN pada Julai nanti.
Begitu juga dengan tiga negeri yang belum ditetapkan tarikh sambutannya iaitu Selangor, Pulau Pinang dan Negeri Sembilan, ia turut akan berdepan PRN secara serentak dengan tiga negeri di atas.
Cuma, tiga negeri yang telah ditetapkan tarikhnya itu adalah negeri-negeri yang sedang ditadbir Pas, manakala yang belum ditetapkan tarikhnya adalah negeri yang ditadbir PH.
Dalam erti kata lain, selain negeri yang bakal berdepan PRN lebih beruntung kerana mendapat lebih perhatian daripada Perdana Menteri untuk dijamu sempena Hari Raya ini, lebih beruntung lagi ialah negeri yang sedang ditadbir oleh Pas.
Tiada disebutkan sambutan yang sama akan diadakan di negeri-negeri lain yang sudah selesai PRN masing-masingnya.
Penyokong PH dan BN di negeri yang tiada PRN nampaknya tidak diberi keutamaan dan tiada peluang untuk mereka bersalaman serta berselfie dengan Perdana Menteri pada Hari Raya tahun ini.
Mungkin giliran mereka akan tiba bila dekat-dekat nak PRU16 tahun 2027 akan datang pula.
Harap-harap dengan sambutan Hari Raya yang berbeza sambutannya berbanding kelazimannya oleh Perdana Menteri kali ini, salah satu negeri itu, sama ada Kedah, Kelantan atau Terenggganu, dapatlah ditawan melalui kerjasama PH dan juga BN dalam PRN nanti.
Juga diharapkan, negeri Selangor, Pulau Pinang dan Negeri Sembilan tetap kekal lagi dalam cengkaman PH dan tidak terlepas ke tangan pihak PN.
Jika tidak, Rumah Terbuka Hari Raya yang seolah-olah bertukar menjadi Rumah Terbuka Pilihan Raya ini hanya akan jadi sia-sia belaka.
– ShahbudinHusin 20/04/2023.

3

4

votes
Article Rating
Kongsikan artikel ini


BAWA JHO LOW PULANG, INI AKAN JADI KEJAYAAN TERBESAR ANWAR JIKA MENJADI KENYATAAN

Apa? Jho Low akan dibawa pulang ke Malaysia?
Kerajaan dikatakan sedang mengadakan rundingan dengan Beijing untuk mengekstradisi ahli perniagaan dalam buruan yang dianggap dalang utama skandal 1MDB, Low Taek Jho atau Jho Low yang dikatakan bersembunyi di negara tersebut.
Menurut penulis bersama buku “Billion Dollar Whale”, Bradley Hope, perundingan tersebut “hangat diperdebat” susulan kunjungan Perdana Menteri, Anwar Ibrahim ke China, bulan lalu.
“Ini sangat besar, mendebarkan dan tanda pengakhiran jalan cerita utama dalam skandal 1MDB – bermula diasaskan pada 2009 sehingga runtuh dalam skandal pada 2015 dan semua kegilaan berparti dan perbelanjaannya sehingga 2023,” katanya dalam laman sesawang yang didedikasikan menjejak ahli perniagaan Pulau Pinang itu yang lebih dikenali sebagai Jho Low.
Hope berkata rundingan itu membabitkan menyerahkan Low kepada Malaysia dan juga membersihkan China daripada tuduhan berpakat dengan ahli perniagaan itu untuk menutup penipuan 1MDB.
Berita selanjutnya boleh dibaca di sini –
https://www.freemalaysiatoday.com/category/bahasa/tempatan/2023/04/20/putrajaya-berunding-ekstradisi-jho-low-dari-china-menurut-laporan/
Jika semua ini menjadi kenyataan, pastinya ini bukan saja menjadi satu berita besar, malah suatu kejayaan terbesar Anwar sebagai Perdana Menteri.
Ertinya, selain berjaya menarik pelaburan berjumlah RM170 bilion dalam kunjungan ke China baru-baru ini, berjaya membawa pulang Jho Low adalah satu lagi tropi kejayaan buat Anwar.
Selepas kejatuhan Najib Razak pada 2018, walaupun ada usaha, cubaan dan cakap berdegar-degar sesetengah pihak dalam salah satu daripada tiga era pentadbiran negara setelah kejatuhan BN – Tun Mahathir Mohamad, Mahiaddin Md Yasin dan Ismail Sabri Yaakob – mahu membawa pulang Jho Low, semuanya tidak pernah menjadi kenyataan.
Dengan itu, cerita yang muncul mengenai skandal 1MDB sentiasa berbeza beza dan tidak dapat dipastikan mana satu versi yang asli.
Bahkan, Najib sendiri mendakwa kerajaan ditipu oleh Jho Low dalam skandal 1MDB itu.
Dalam keadaan cerita yang berbeza itu, yang pasti negara terus menanggung hutang akibat skandal tersebut, meskipun sudah sekian ramai yang dihukum dan dipenjara, selain sejumlah aset dirampas dan wang dikembalikan.
Hanya dengan berjaya membawa Jho Low pulang sajalah semua cerita sebenar akan terungkai kepada kita semua.
Untuk itu, diharapkan spekulasi terbaru yang timbul mengenai rundingan membawa Jho Low pulang adalah cerita benar dan benar-benar akan menjadi kenyataan.
– ShahbudinHusin 21/04/2023.

5

2

votes
Article Rating
Kongsikan artikel ini


TUNJUK BUKTI SAYA KOMUNIS, KIT SIANG CABAR HADI AWANG

Veteran DAP Lim Kit Siang meminta Presiden PAS Hadi Awang mengemukakan bukti bahawa beliau mempunyai kaitan dengan komunisme.
Lim berkata, jika dakwaan Hadi itu benar, beliau sudah ditangkap oleh Kementerian Dalam Negeri (KDN) mengikut undang-undang keselamatan semasa Perikatan Nasional (PN) berkuasa dari 2020 hingga 2022.
“Saya tidak pernah menjadi seorang komunis, tetapi Hadi berkeras bahawa saya seorang komunis. Bilakah dia menyedari perkara ini?” soal Lim dalam kenyataan.
“Tetapi, seorang komunis bukanlah jelmaan syaitan, seperti yang Hadi patut sedar di mana perjanjian keamanan antara Arab Saudi dan Iran dibentuk oleh seorang komunis – Xi Jinping, Presiden Komunis China.”
Hadi dalam kenyataannya yang diterbitkan HarakahDaily semalam berkata, setelah komunis tiada tempat untuk bersembunyi dalam hutan rimba, “maka bersembunyilah mereka dalam DAP”.
Menamakan Lim, Hadi berkata, DAP tidak mengubah pendirian “Malaysian Malaysia” apabila parti itu secara terbuka mempertahankan sekularisme walaupun Islam agama rasmi negara.
“Dulu PAS bertahaluf (membuat perjanjian) dengan DAP dan bersama parti-parti lain dalam gagasan pembangkang berkonsepkan titik persamaan kemanusiaan yang tidak menyentuh dasar parti dan tidak terpesong hala tujunya,” katanya.
Lim menjawab hari ini dengan berkata, DAP membantu PAS ketika Darurat Kelantan 1977 apabila kedua-dua parti bersetuju bahawa keutamaan mereka adalah membasmi kemiskinan, kezaliman dan rasuah walaupun mempunyai perbezaan lain.
Selepas PRU15, (Hadi) menuduh DAP mempromosikan Islamofobia. Sudah lima bulan berlalu sejak tuduhan tidak masuk akal ini dibuat dan beliau masih gagal memberikan sebarang bukti untuk tuduhan liar ini,” kata Lim, bekas Ahli Parlimen Iskandar Puteri,
Bagaimanapun, Lim berkata, beliau tiada “kata-kata yang keras” buat Hadi.
“Saya tidak tahu mengapa Hadi memilih Hari Raya Aidilfitri untuk melancarkan serangannya terhadap DAP dan saya,” kata Lim.
“Walaupun dengan segala persepsi yang salah dan palsu terhadap DAP dan saya, saya tidak ada sebarang kata-kata keras untuk Hadi dan saya ucapkan kepada Hadi dan PAS, ‘Selamat Hari Raya Aidilfitri. Maaf Zahir dan Batin!’”
Sumber –
https://www.freemalaysiatoday.com/category/bahasa/tempatan/2023/04/22/tunjuk-bukti-saya-komunis-kit-siang-beritahu-hadi/

3

1

vote
Article Rating
Kongsikan artikel ini


MASA DEPAN KJ SUDAH MATI DALAM UMNO, JANGAN TANGGUH LAGI SERTAI BERSATU

Sebagaimana dilaporkan media, bekas Menteri Kesihatan, Khairy Jamaluddin sah telah ditawarkan oleh Presiden Bersatu, Mahiaddin Md Yasin untuk bertanding dalam PRN akan datang ini.
Ketua Penerangan Bersatu, Razali Idris berkata, tawaran itu dibuat ketika KJ bertandang ke rumah Mahiaddin tidak lama dulu selepas beliau dipecat daripada UMNO.
Katanya, Mahiaddin terbuka untuk menawarkan KJ bertanding atas tiket PN dengan syarat bekas Ketua Pemuda UMNO itu hendaklah mengisi borang keahlian Bersatu terlebih dahulu.
“Soal di negerimana KJ akan diletakkan bertanding, itu bakal ditentukan pucuk pimpinan BN,” ujarnya.
Bagaimanapun, tambah Razali, KJ memaklumkan beliau memerlukan masa untuk memikirkan perkara itu dan sehingga ini masih lagi belum memberikan jawapannya.
Berdasarkan perkembangan ini, terutama kerana KJ yang datang mengunjungi Mahiaddin selepas dipecat daripada UMNO, ia dengan sendirinya menunjukkan beliau berminat terhadap Bersatu dan PN.
Kalau tiada minat itu, sudah tentu KJ tidak datang ke rumah Mahiaddin selepas dia dipecat daripada UMNO.
Dalam hal ini, KJ tidak harus menunggu lebih lama dan bertangguh lagi untuk membuat keputusan mengenai masa depan dirinya.
Menyertai Bersatu dan bertanding atas tiket PN dalam PRN akan datang adalah satu-satunya pilihan untuk KJ dapat kembali dan bernafas semula dalam dunia politik.
Setelah dipecat daripada UMNO dan Zahid Hamidi kini semakin mencengkam dalam UMNO selepas pemilihan parti baru-baru ini, hakikatnya tiada lagi ruang untuk beliau dapat kembali semula bersama UMNO.
Masa depan dan laluannya dalam UMNO sebenarnya sudah mati dan tidak guna lagi beliau meletakkan sebarang harapan kepada parti itu.
Beliau harus melupakan UMNO dan segera mencari wadah baru untuk meneruskan perjuangannya.
Di ketika ini dan berdasarkan kesesuaian perjuangan KJ sendiri, menyertai Bersatu dan PN adalah pilihan terbaik baginya untuk terus bernyawa dalam dunia politik negara ini.
Meskipun ada dua kemungkinan di mana KJ sesuai bertanding – di Negeri Sembilan atau Selangor – tetapi oleh kerana beliau sendiri sudah memindahkan keahlian UMNOnya ke Selangor sebelum dipecat, maka adalah perlu beliau bertanding di negeri tersebut dalam PRN akan datang ini.
KJ perlu meyakinkan Mahiaddin antara keperluan beliau harus diletakkan bertanding di Selangor ialah untuk memberi nilai tambah kepada usaha menawan negeri itu sebagai lonjakan bagi PN menghadapi PRU16 pada tahun 2027 akan datang.
Jika menang di Selangor, gambarannya cerahlah peluang PN dalam PRU akan datang nanti.
Tetapi, jangan meletakkan harapan bertanding di Selangor semata-mata untuk menjadi calon Menteri Besar, sebaliknya menawan negeri itu hendaklah dijadikan sasaran utama.
Berbanding Negeri Sembilan, menang di negeri itu tidak memberi apa-apa lonjakan kepada usaha PN memenangi PRU akan datang.
Untuk itu, KJ mesti bertanding di Selangor dan berpadu tenaga bersama pimpinan Bersatu dan Pas sedia ada untuk menawan negeri itu.
Kepada KJ, jangan bertangguh lagi dan buatlah keputusan segera untuk menyertai Bersatu dan PN dalam waktu terdekat ini.
Masa depannya kini ada di PN, bukan lagi dengan BN
,
melainkan jika beliau hanya mahu jadi DJ HotFM untuk tempoh lebih lama lagi
. – ShahbudinHusin 23/04/2023.

5

1

vote
Article Rating
Kongsikan artikel ini


SEBAB ITU ISTERI JANGAN SUKA MENYIBUK KERJA POLITIK SUAMI

Barangkali didorong rasa cemburu yang bercampur sedikit perasaan sakit hati, seorang isteri bekas menteri kerajaan terdahulu telah menyindir seorang menteri kerajaan semasa sebagai tidak memahami protokal ketika hadir dalam majlis jamuan hari raya di Istana Negara.
Ia berikutan Menteri Sumber Asli, Alam Sekitar dan Perubahan Iklim, Nik Nazmi Nik Ahmad dilihat membawa isteri dan anak-anaknya ke masjid tersebut.
“Wah majlis rasmi bawa anak beranak ke Istana Negara…tak tahu protokol ke pak menteri?” tulis isteri bekas menteri berkenaan.
Agaknya beliau menulis komen sedemikian berdasarkan pengalamannya sebagai isteri bekas menteri sebelum ini semata-mata tanpa menyelidiki fakta serta menyedari dan mengambil kira banyak perkara boleh berubah mengikut peredaran dan kesesuaian semasa.
Isteri bekas menteri berkenaan juga barangkali terlupa bahawa Agong dan Raja Permaisuri Agong adalah ketua negara yang sangat mesra rakyat dan selalu turun padang mencemar duli menyantuni rakyat di tempat-tempat terbuka sejak dulu lagi.
Ikut logiknya, jika jemputan hanya untuk menteri dan isteri, tentu mustahil seorang menteri itu berani dan pandai-pandai membawa anak sekali ke majlis itu.
Tambahan lagi, ia diadakan di Istana Negara yang sudah tentu terikat dengan protokol dan tempat duduk yang terhad bilangannya.
Apatah pula Nik Nazmi sebelum memegang jawatan menteri, terlebih dahulu ada pengalaman sebagai Exco Kerajaan Negeri Selangor yang mana soal protokol dan jemputan menghadiri majlis di istana bukan sesuatu yang asing baginya.
Jadi, sebaik tersebar gambar beliau dan keluarganya hadir ke Istana Negara itu, isteri bekas menteri berkenaan sepatutnya tidak harus begitu mudah membuat terjahan kesimpulan secara emosi dan disaluti rasa cemburu dalam hati.
Nik Nazmi kemudian membalas dengan mengatakan jemputan dari Istana Negara memang untuk bawa isteri, anak dan cucu.
“Tapi, saya tiada cucu, jadi bawa anak dan isteri,” balasnya.
Ada di kalangan warga maya kemudiannya memaklumkan bahawa gambar-gambar di laman Facebook Istana Negara secara jelas menunjukkan terdapat juga ramai kanak-kanak lain pada majlis berkenaan, malah kelihatan Yang Dipertuan Agong dan Raja Permaisuri Agong beramah mesra dengan tetamu jemputan serta keluarga mereka.
Laman Facebook Istana Negara turut memaklumkan tentang perkenan kedua-dua baginda mempersilakan tetamu kenamaan, termasuk anggota jemaah menteri, untuk hadir bersama keluarga.
Sebelum ini, isteri bekas menteri berkenaan telah beberapa kali terpalit kontroversi kerana suka menyibuk dalam urusan kerja suaminya, malah pernah tersebar gambar beliau turut hadir dalam mesyuarat.
Pengajaran yang paling mudah di sini lalah di lain kali, isteri menteri atau isteri pemimpin jangan suka menyibuk mencampuri urusan politik sang suami.
Yang masuk politik dan menjadi pemimpin adalah suami, bukan sang isteri.
Biarkan suami saja berpolitik dan berbalas hujah dengan ahli politik lawan jika ada isu tertentu yang muncul.
Isteri elok duduk diam-diam dan jangan sesekali membuka mulut menyerang pihak lawan, terutama di ketika suami sendiri hanya diam tidak berkata apa-apa.
Nah…sekarang, siapa yang malu?
Selain isteri mendapat malu kerana menerjah benda yang tidak betul, suami pun dapat malu sama kerana seolah-olah gagal mengawal isteri

sendiri.
– ShahbudinHusin 24/04/2023.

5

3

votes
Article Rating
Kongsikan artikel ini


RUMAH TERBUKA PM TIDAK AKAN JADI PERTIKAIAN JIKA DIADAKAN DI SEMUA NEGERI

Sehari dua ini nampaknya semakin banyak berlaku tindakan berbalas hujah antara PN di satu pihak dengan PH dan BN di satu pihak lagi berkenaan penganjuran rumah terbuka Hari Raya oleh Perdana Menteri di enam negeri sebagaimana tarikh-tarikhnya telah diumumkan semalam.
Sementara PN mengatakan rumah terbuka itu lebih bersifat politik dan merupakan acara kempen menjelang PRN, PH dan BN sebaliknya sibuk mewajarkan bukan itu tujuannya.
Ada yang mengatakan ia adalah usaha untuk Anwar Ibrahim bertemu rakyat, dikatakan Kedah juga merupakan negeri dalam Malaysia dan di mana saja Perdana Menteri mahu mengadakan program, ia tidak seharusnya dipertikaikan, malah Dr Puad Zarkashi menyatakan, pemimpin pembangkang boleh turut sama hadir di semua program tersebut.
Saya seawal 20 April lagi telah menulis artikel berkenaan penganjuran rumah terbuka itu dengan tidak terkecuali mengaitkannya dengan unsur politik dengan tajuk – Rumah Terbuka Hari Raya atau Rumah Terbuka Pilihan Raya? yang boleh dibaca di sini –
https://shahbudindotcom.net/2023/04/20/rumah-terbuka-hari-raya-atau-rumah-terbuka-pilihan-raya.html
Hakikatnya, siapa pun yang waras, matang dan dan terbuka fikirannya pasti tidak dapat mengelak daripada mengaitkan program rumah terbuka itu dengan matlamat sambil menyelam sambil minum air dan untuk mengutip keuntungan politik.
Ini berikutan PRN akan didakan di enam negeri terbabit pada Julai akan datang.
Kenapa hanya di enam negeri terbabit saja diadakan jamuan rumah terbuka yang dihadiri Anwar?
Kalau bukan kerana ada PRN, adakah rumah terbuka yang dihadiri Perdana Menteri tetap akan diadakan di enam negeri itu?
Kenapa tidak diadakan di semua negeri?
Jadi, tak usahlah berlebih-lebihan dalam mengeluarkan hujah kerana akhirnya ia akan dilihat seperti “kartun” saja kenampakannya.
Silapnya tidak lain ialah sejak awal – kabinet, pejabat Perdana Menteri dan pihak-pihak lainnya – tidak cukup teliti dan berhati-hati dalam mengatur program yang mahu diadakan.
Kita tidak nafikan kepentingan mempertahankan kuasa dan mengaut keuntungan politik dalam setiap program yang diatur, khususnya yang melibatkan Perdana Menteri.
Semua kerja Perdana Menteri dan menteri-menteri adalah untuk mendapatkan sokongan rakyat atau bersifat politik kerana akhirnya, setiap lima tahun sekali, mereka perlu berdepan dengan sokongan pengundi dalam bentuk undi.
Sudah tentu semua usaha, kerja dan program adalah dengan matlamat mendatangkan kesukaan rakyat yang diharapkan akan diterjemahkan melalui sokongan undi setiap lima tahun sekali.
Perdana Menteri, menteri-menteri dan kerajaan adalah ditubuhkan berasaskan politik dan dengan itu, matlamat untuk kepentingan politik memang tidak boleh dinafikan.
Maka itu, dalam program rumah terbuka yang akan dihadiri Perdana Menteri itu, ia tidak sepatutnya dihadkan kepada enam negeri yang bakal berlangsung PRN tidak lama lagi semata-mata.
Seharusnya disusun jadual rumah terbuka untuk Anwar turun ke semua negeri, termasuk Sabah dan Sarawak dalam tempoh Syawal ini.
Lindungilah kepentingan politik PRN di enam negeri itu dengan mengadakan program yang sama di negeri-negeri yang sudah selesai PRN juga.
Bukankah mereka pun rakyat juga dan Anwar adalah Perdana Menteri untuk seluruh Malaysia?
Melihat kecergasan Anwar yang seolah-olah tidak tahu erti penat, bahkan ketika kempen PRU15 lalu sentiasa bergerak ke negeri-negeri berbeza sambil berceramah dan hadir lima enam program setiap hari, rasanya tiada masalah jika diatur jadual rumah terbuka yang perlu dijelajahinya ke seluruh negara.
Jika diatur program rumah terbuka di semua negeri, sesuai dengan pembatalan rumah terbuka di Seri Perdana, pasti tidak timbul sebarang masalah berkaitan dengannya sepertimana yang berlaku hari ini.
Malah, Anwar akan lebih disanjung rakyat kerana sanggup meluangkan masa beramah mesra bertemu rakyat untuk berhari raya di semua negeri dalam Malaysia ini.
Ini tidak, buat hanya di enam negeri yang kebetulan ada PRN saja, memanglah orang akan pertikai macam-macam mengenainya?
Kalau PH ketika ini jadi pembangkang dan katalah Perdana Menteri ialah Mahiaddin Md Yasin, kiranya beliau juga mengadakan rumah terbuka hanya di enam negeri yang kebetulan akan berlangsung PRN tidak lama lagi saja – berani potong jari – pasti berdentam-dentum kecaman daripada pimpinan PH mengenainya.
Abang Mat Sabu mungkin sekali lagi akan membaling mikrofon kerana tidak dapat menahan marahnya.
Jadi, nak salahkan siapa kalau bukan diri kita sendiri?
ShahbudinHusin 24/04/2023.

3

2

votes
Article Rating
Kongsikan artikel ini


RUMAH TERBUKA PM DI ENAM NEGERI BUKAN MEMBAZIR – SAIFUDDIN NASUTION

Majlis Rumah Terbuka Malaysia Madani bersama Perdana Menteri di enam negeri yang dimulakan penganjurannya di Kedah pada 29 April ini tidak menyebabkan pembaziran malah ia sebagai usaha meraikan rakyat melalui jamuan makan sempena Aidilfitri.
Menteri Dalam Negeri Datuk Seri Saifuddin Nasution Ismail berkata peruntukan menyediakan makanan seperti ketupat, lemang serta sate pada majlis itu tidak melibatkan kos yang tinggi apatah lagi kerajaan tidak boleh berkira-kira untuk menjamu rakyat makan.
“Rumah terbuka nak sambut raya dengan rakyat tak usah kira sangatlah, apa sangat nak jamu ketupat, lemang kepada rakyat.
“Jadi tak ada isulah saya nampak… membazir apa? Nak jamu ketupat… lemang, apa yang membazir itu? Ketupat dan lemang berapa duit.
“Ada makanan (antaranya) lemang, ketupat, sate. Itu menu yang saya sahkan semalam, akan ada (juga) gerai-gerai, ada cendol, ada ais kacang, berapa duit sangat, tak membazirlah insya-Allah,” katanya pada sidang media selepas lawatan Aidilfitri dan penyampaian sumbangan di Markas Taktikal Pasukan Gerakan Am di Bukit Kayu Hitam hari ini.
Saifuddin Nasution mengulas laporan media Ahad lepas mengenai kritikan Menteri Besar Kedah Datuk Seri Muhammad Sanusi Md Nor terhadap penganjuran majlis itu yang dianggap sebagai program kempen Pilihan Raya Negeri (PRN) dan tidak wajar diadakan.
Muhammad Sanusi dipetik sebagai berkata ini kerana majlis itu melibatkan kos yang tinggi sedangkan kerajaan Persekutuan sebelum ini menguar-uarkan langkah penjimatan, justeru Majlis Rumah Terbuka Aidilfitri seharusnya diadakan di satu lokasi sahaja iaitu di Putrajaya seperti kelaziman sebelum ini.
Selain Kedah, Majlis Rumah Terbuka Malaysia Madani bersama Perdana Menteri dijadual diadakan di Pulau Pinang pada 6 Mei, Negeri Sembilan (7 Mei), Kelantan (12 Mei), Terengganu (13 Mei) dan Selangor (14 Mei).
Saifuddin Nasution yang juga Ketua Setiausaha Pakatan Harapan (PH) berkata majlis berkenaan bukan kempen PRN sebaliknya satu daripada pendekatan untuk Perdana Menteri Datuk Seri Anwar Ibrahim berjumpa rakyat.
Beliau berkata tiada halangan untuk pihak kerajaan negeri termasuk Muhammad Sanusi menghadiri majlis itu nanti.
Dalam pada itu, Saifuddin Nasution yang juga Setiausaha Agung PKR berkata proses pembahagian kerusi antara PH dan Barisan Nasional untuk PRN di enam negeri berjalan lancar setakat ini.
“Sangat memberangsangkan, mengikut jadual bagi kesemua negeri yang terlibat, kita ada garis masa kita, maksudnya untuk Mac kena selesai banyak mana, April kena selesai banyak mana, Mei kena selesai banyak mana.
“Kita mengikut ‘progress’. Tak ada masalah dari segi menguruskan proses rundingan itu,” katanya.
 – Bernama

5

1

vote
Article Rating
Kongsikan artikel ini


APAKAH PH SUDAH LUPA PRINSIP PERJUANGAN SEMASA JADI PEMBANGKANG DAHULU?

Ketika jadi pembangkang, antara sebab PH menjadi perhatian dan tarikan rakyat ialah kerana asas perjuangannya yang suci untuk menyelamatkan negara ini.
Bersama itu, maka ditekankanlah tentang prinsip tata kelola yang baik, tiada salah guna kuasa, tiada rasuah, tidak mengguna jentera atau wang kerajaan untuk manfaat parti, tiada pembaziran, berjimat cermat dan segala macam yang sejuk telinga mendengarnya, selain laungan reformasi yang tidak henti-henti.
Lebih mengasyikkan apabila setelah Anwar Ibrahim menjadi Perdana Menteri, perkara yang sama turut ditegaskannya berkali-kali yang menggambarkan iltizam tingginya untuk mengota apa yang dikata selama ini.
Sementara kita semua menyaksikan apa yang dikata itu sebahagiannya benar-benar dikota sebagaimana dikata, terutama dalam isu pembanterasan rasuah dalam pentadbiran kerajaan, malangnya hal-hal lain seperti terabai atau dilupakan.
Khusus dalam isu rumah terbuka yang terus panas diperdebatkan yang mana Perdana Menteri sebelum-sebelum ini hanya mengadakannya sekali saja di Seri Perdana, tetapi dengan Anwar mengadakannya di enam negeri yang berbeza, mahu tidak mahu, gambaran yang terpahat di minda rakyat ialah – di mana prinsip perjuangan PH setelah beroleh kuasa sekarang ini?
Tidakkah mengadakan rumah terbuka di enam negeri itu tidak menggambarkan amalan tata kelola yang baik, tiada prinsip berjimat cermat dan terdedah kepada cercaan menggunakan dana serta jentera kerajaan untuk manfaat parti lantaran PRN di enam negeri terbabit akan diadakan tidak lama lagi?
Lebih-lebih lagi apabila membaca kenyataan Saifudddin Nasutioan Ismail selaku Ketua Setiausaha PH semalam yang menolak tohmahan berlakunya pembaziran di sebalik penganjuran enam rumah terbuka itu.
Katanya, berapa duit sangatlah belanja menjamu rakyat dengan lemang, ketupat dan sebagainya bagi rumah terbuka itu.
“Ada makanan (antaranya) lemang, ketupat, sate. Itu menu yang saya sahkan semalam, akan ada (juga) gerai-gerai, ada cendol, ada ais kacang…berapa duit sangat,” katanya lagi.
Apa yang Saifuddin perlu faham, isunya bukan sangat berkaitan ada pembaziran atau tidak.
Mengadakan rumah terbuka di enam tempat yang berbeza berbanding satu di Seri Perdana, sama ada berlaku pembaziran atau tidak, ia adalah sesuatu yang subjektif.
Jika semua makanan habis dan tiada yang terbuang, maka tiadalah pembaziran yang berlaku.
Tetapi, kos mengadakan rumah terbuka di enam tempat sudah tentu lebih mahal berbanding mengadakannya hanya di satu tempat.
Kos ketupat dan lemang saja sudah barang tentu berganda kerana jumlahnya pasti tidak sama jika diadakan di satu tempat saja.
Selain itu, kenaikan kos turut melibatkan makanan, lemang, ketupat dan lain-lainnya, bayaran elaun pegawai, penginapan dan malah penggunaan jet Perdana Menteri juga akan bertambah.
Jadinya, tiadalah amalan jimat cermat dan belanja berhemah dalam hal ini, walhal penekanan berjimat cermat itu kerapkali dilaungkan.
Ditambah lagi kerana enam negeri itu bakal diadakan PRN, bermakna sukar untuk menepis tanggapan bahawa wujud amalan menggunakan wang kerajaan atau duit pembayar cukai untuk manfaat parti.
Sekali lagi akan wujud persoalan, inikah yang dinamakan tata kelola yang baik sebuah kerajaan?
Kenapa dana parti iaitu wang PH sendiri tidak digunakan untuk majlis rumah terbuka itu jika tujuannya untuk mendepani PRN yang bakal tiba?
Apakah PH sudah tidak boleh membezakan antara duit kerajaan untuk kepentingan rakyat, manakala untuk tujuan politik sepatutnya duit parti yang digunakan?
Hanya dengan penganjuran rumah terbuka yang kini menjadi isu, persoalan terbesar dan paling membimbangkan ialah – apakah PH dan Anwar sudah lupa prinsip perjuangan suci yang sering didendangkan untuk menyejukkan telinga rakyat semasa bergelar pembangkang sebelum ini?
ShahbudinHusin 26/04/2023.

3.8

5

votes
Article Rating
Kongsikan artikel ini


KERAJAAN PERPADUAN SETUJU BERI PERUNTUKAN KEPADA AHLI PARLIMEN PEMBANGKANG, TAPI PAS MAHU PEMBERIAN SAMA RATA

Kerajaan Perpaduan secara dasarnya bersetuju menyediakan peruntukan kepada Ahli Parlimen pembangkang namun ia hanya untuk perbelanjaan pentadbiran, kata Timbalan Perdana Menteri Datuk Seri Ahmad Zahid Hamidi.
Beliau berkata perkara itu sedang dimuktamadkan, dengan perbincangan sedang dijalankan oleh Timbalan Perdana Menteri Datuk Seri Fadillah Yusof dengan pihak berkaitan, dan pengumuman mengenainya akan dibuat oleh Perdana Menteri Datuk Seri Anwar Ibrahim.
“Di peringkat awal ini, kita telah bersetuju untuk perbelanjaan pentadbiran,” katanya kepada pemberita semasa program tinjauan mesra di Desa KEDA Sadek di sini hari ini.
Beliau yang juga Menteri Kemajuan Desa dan Wilayah berkata demikian selepas ditanya mengenai sama ada kerajaan bersedia untuk memberikan peruntukan kepada Ahli Parlimen pembangkang.
Sebelum ini, Fadillah dilaporkan media sebagai berkata bahawa tiada syarat ditetapkan ketika rundingan awal bersama wakil Perikatan Nasional (PN) bagi membincangkan peruntukan kewangan kepada Ahli Parlimen pembangkang.
Sementara itu, Ahmad Zahid yang juga Pengerusi Barisan Nasional (BN) berkata proses pembahagian kerusi antara BN dan Pakatan Harapan (PH) untuk Pilihan Raya Negeri (PRN) di Kedah hampir selesai.
“Kita hampir memuktamadkan pembahagian kerusi itu untuk negeri Kedah. Lain-lain negeri (lima negeri lagi yang akan terlibat dalam PRN) apabila saya berada di negeri berkenaan (untuk umumkan tentang pengagihan kerusi,” katanya. — BERNAMA.
Sementara itu, seorang pemimpin PAS menegaskan peruntukan yang dipersetujui diberikan kepada Ahli Parlimen pembangkang mestilah sama seperti yang diterima Ahli Parlimen kerajaan.
Timbalan Presiden PAS, Tuan Ibrahim Tuan Man berkata sekiranya kerajaan hanya bersetuju memberikan peruntukan pentadbiran sahaja, ini telah memungkiri janji kerajaan untuk bersikap adil.
“Kami menggesa agar jumlah yang diberi mesti sama dengan Ahli Parlimen kerajaan sebagaimana yang dijanjikan sebelum ini.
“Ini bukan janji kami tetapi ia ikrar mereka (kerajaan) sebelum ini bagi menyatakan dasar adil yang diperjuangkan,” katanya kepada FMT.
Ahli Parlimen Kubang Kerian itu berkata, sekiranya peruntukan pentadbiran sahaja, sudah tentu tidak menepati asas bagi membantu wakil rakyat menyelesaikan masalah dalam kawasan mereka.
Katanya, contoh masalah dihadapi seperti berlaku bencana, kebakaran, ribut dan peruntukan kecil pembangunan dalam kawasan Parlimen diwakili pembangkang yang perlu diberi segera.
Bagaimanapun, beliau akan menunggu pengumuman rasmi seperti yang dijanjikan Timbalan Perdana Menteri, Zahid Hamidi mengenai peruntukan Ahli Parlimen pembangkang.

0

0

votes
Article Rating
Kongsikan artikel ini


AMANAH RAYU AGONG TOLAK PENGAMPUNAN NAJIB

Parti komponen Pakatan Harapan (PH), Amanah merayu Yang di-Pertuan Agong dan Lembaga Pengampunan supaya menolak permohonan pengampunan bekas perdana menteri Najib Razak yang sedang menjalani hukuman penjara 12 tahun.
Pengarah Komunikasi Amanah, Khalid Samad dalam satu kenyataan berkata hanya dengan cara itu rakyat akan yakin kerajaan dan Institusi Raja-raja Melayu menyelamatkan negara dari salah guna kuasa sejak sekian lama.
“Amanah berpandangan, pengampunan kepada Najib akan menghantar mesej yang sangat tidak baik kepada rakyat, sistem keadilan negara dan juga kepada seluruh dunia berhubung sikap dan pendirian kita terhadap rasuah dan salah guna kuasa.
“Ia akan merosakkan imej dasar Membangun Malaysia Madani yang dibawa oleh Perdana Menteri Anwar Ibrahim,” katanya.
Lembaga Pengampunan akan bersidang dan membuat keputusan sama ada memberikan pengampunan kepada Najib atau tidak hari ini.
Khalid berkata, meskipun sifat kesetiaan dan mengenang jasa terhadap pemimpin secara amnya adalah satu sifat positif, namun dalam konteks ini adalah lebih baik Umno bersama PH menunjukkan komitmen terhadap usaha memerangi rasuah yang menjadi paksi masyarakat Madani.
Tindakan Umno, katanya kelihatan sedikit terpesong daripada wawasan masyarakat Madani yang diperjuangkan bersama.
“Lagipun, Najib berdepan dengan banyak lagi kes di mahkamah yang sedang dibicarakan. Apakah selepas diampunkan, beliau akan masuk ke penjara lagi jika didapati bersalah selepas ini? Atau dianggap beliau berada di satu maqam dan kedudukan istimewa yang kebal undang-undang?”
Mengulas mengenai pendirian Amanah yang hanya “berdiam diri” dalam isu ini, Khalid menegaskan parti itu mengakui dan mengiktiraf pengampunan adalah hak mutlak Agong.
“Namun demikian, tiada salahnya untuk Amanah memberi pandangannya terhadap isu ini.
“Adalah diharap pandangan ini apabila disuarakan akan membantu Agong untuk membuat keputusan yang baik dan tepat bagi dirinya, Institusi Raja-raja Melayu dan negara ini secara keseluruhannya”.
Sumber –
https://www.malaysianow.com/my/news/2023/04/28/amanah-rayu-agong-tolak-pengampunan-najib

5

1

vote
Article Rating
Kongsikan artikel ini


LEMBAGA PENGAMPUNAN TAK BINCANG PETISYEN AMPUNKAN NAJIB

Lembaga Pengampunan yang bersidang pagi tadi, tidak membincangkan mengenai petisyen rayuan pengampunan yang difailkan oleh Datuk Seri Najib Razak, untuk diampun dan dibebaskan daripada penjara.
Ketika persidangan hari ini, petisyen pengampunan terhadap Najib itu, tidak dibentang oleh Bahagian Hal Ehwal Undang-Undang (BHEUU) Jabatan Perdana Menteri selaku urus setia lembaga terbabit.
Persidangan Lembaga Pengampunan bermula jam 11 pagi itu dipengerusikan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.
“Sidang hari ini tidak membincangkan petisyen Najib kerana kes sabitan dan hukuman 12 tahun penjara serta denda RM210 juta yang dikenakan ke atasnya kerana menyeleweng dana SRC International, baharu sahaja difailkan.
“Petisyen yang difailkan beliau perlu mengikut giliran. Persidangan yang berlangsung hari ini hanya membincangkan kes-kes terdahulu yang diterima lebih awal oleh urus setia Lembaga Pengampunan,” kata sumber di sini hari ini.

Tahun lalu, Yang Dipertua Dewan Rakyat ketika itu, Tan Sri Azhar Azizan Harun, dalam kenyataan media, berkata Najib sudah memfailkan petisyen pengampunan dan memaklumkan menerima serahan beberapa dokumen, antaranya salinan permohonan pengampunan mengikut Perkara 42 Perlembagaan Persekutuan, bertarikh 1 September tahun lalu.
Beliau turut menerima salinan surat daripada Tetuan Shafee & Co yang melampirkan permohonan pengampunan itu dan diakui terima oleh Ketua Pengarah BHEUU JPM pada 2 September tahun lalu.
Dalam penghakiman pada 31 Mac lalu, panel lima hakim Mahkamah Persekutuan dalam keputusan majoriti 4-1, menolak permohonan Najib menyemak semula sabitan dan hukuman penjara 12 tahun serta denda kerana menyeleweng RM42 juta dana SRC International Sdn Bhd.
Hakim Besar Sabah dan Sarawak, Datuk Abdul Rahman Sebli, mempengerusikan panel lima hakim terbabit yang turut dianggotai Hakim Mahkamah Persekutuan, Datuk Rhodzariah Bujang; Datuk Nordin Hassan dan Datuk Vernon Ong Lam Kiat serta Hakim Mahkamah Rayuan, Datuk Abu Bakar Jais.
Dalam permohonan itu, Najib, 69, yang kini menjalani hukuman di Penjara Kajang, memohon membatalkan keputusan yang dibuat panel lima hakim Mahkamah Persekutuan dipengerusikan Ketua Hakim Negara, Tun Tengku Maimun Tuan Mat, pada 23 Ogos tahun lalu.
Pada 28 Julai 2020, Hakim Mahkamah Tinggi, Datuk Mohd Nazlan Mohd Ghazali, mendapati Najib bersalah terhadap tujuh tuduhan pecah amanah, menyalahgunakan kuasa dan pengubahan wang haram dan memerintahkannya dipenjara 12 tahun dan didenda RM210 juta.

Keputusan Mahkamah Tinggi itu kemudiannya dikekalkan oleh panel tiga hakim Mahkamah Rayuan yang bersidang pada 9 Disember 2021.
Majlis Kerja Tertinggi (MKT) UMNO

yang bermesyuarat pada 7 April lalu memohon ihsan Yang di-Pertuan Agong untuk mempertimbangkan pengampunan penuh kepada Najib.

Setiausaha Agung UMNO, Datuk Dr Asyraf Wajdi Dusuki, berkata ia sebagaimana kuasa diperuntukkan mengikut Perkara 42 (1) Perlembagaan Persekutuan.
Sehubungan itu MKT sebulat suara bersetuju memohon menghadap bagi mempersembahkan warkah rayuan kepada Yang di-Pertuan Agong berserta memorandum ditandatangani seluruh kepimpinan UMNO daripada 191 Bahagian termasuk Wanita dan sayap Pergerakan Pemuda serta Puteri UMNO.
Semalam,

Parti Amanah Negara (AMANAH) merayu

kepada Yang di-Pertuan Agong dan Lembaga Pengampunan agar menolak permohonan Najib untuk diampun dan dibebaskan dari penjara.
Dalam kenyataan dikeluarkan Pengarah Komunikasi AMANAH, Khalid Abd Samad, parti itu berpendirian, hanya dengan cara itu sahaja nama baik negara dan komitmen untuk memerangi rasuah dan penyalahgunaan kuasa dapat dijaga.
Sumber –
https://www.bharian.com.my/amp/berita/nasional/2023/04/1094980/sidang-lembaga-pengampunan-tak-bincang-permohonan-najib

5

1

vote
Article Rating
Kongsikan artikel ini


NAK JATUHKAN KERAJAAN MESTI BERANI SEPERTI ANWAR

Minggu lalu, sekali lagi timbul desas-desus mengenai komplot untuk menjatuhkan kerajaan perpaduan pimpinan Anwar Ibrahim.
Kali ini komplot itu dikatakan akan dicetuskan melalui tindakan sejumlah Ahli Parlimen BN meletakkan jawatan secara serentak untuk memaksa pilihan raya kecil atau PRK diadakan.
Melalui PRK itu, Ahli-Ahli Parlimen yang meletakkan jawatan tadi akan bertanding semula sama ada atas tiket PN atau pun Bebas untuk membebaskan diri mereka daripada terus terikat dengan BN yang telah mengikrarkan sokongan kepada Anwar.
Seterusnya, melalui pakatan dengan parti-parti lain, mereka dikatakan akan bekerjasama memastikan Anwar hilang kedudukan sebagai Perdana Menteri.
Dikatakan lagi, perletakan jawatan Ahli Parlimen itu akan berlaku sekitar Jun depan agar PRK itu dapat diadakan serentak dengan PRN di enam negeri iaitu Selangor, Pulau Pinang, Negeri Sembilan, Kedah, Kelantan serta Terengganu.
Walaupun Presiden MCA, Wee Ka Siong yang didakwa tahu mengenai komplot itu telah membuat penafian dan Timbalan Perdana Menteri, Fadilah Yusof juga turut menolak kemungkinan penglibatan GPS dalam komplot tersebut, namun cakap-cakap mengenainya terus berlegar dan perbualan tentang pertukaran kerajaan seolah-olah tidak pernah ada titik noktahnya.
Di waktu-waktu yang tidak menentu, sering saja timbul khabar angin mengenai gerakan mahu menukar kerajaan dan menjatuhkan Anwar.
Begitu pun, apa yang ketara, meskipun sudah beberapa kali tercetus berita mengenai perkara itu, yang musykil sekali ialah tidak diketahui siapa ketua yang merancangnya dan tidak disebut juga siapa calon Perdana Menterinya.
Baik ketika Hadi Awang, Tun Mahathir Mohamad atau pihak lain yang bercakap mengenai hasrat untuk menukar kerajaan, mereka juga tidak menamakan siapa calon Perdana Menteri yang bakal diangkat untuk menggantikan Anwar.
Dalam komplot terbaru yang tercetus minggu lalu, meski dilaporkan bahawa Mahiaddin Md Yasin akan jadi Perdana Menteri kiranya perancangan itu menjadi kenyataan, tetapi Presiden Bersatu itu sendiri tidak pernah mengia atau menafikannya sehingga sekarang.
Bahkan, berdasarkan gerak geri politiknya yang terlihat “sejuk” sejak kebelakangan ini, ramai yang sudah hilang keyakinan terhadap Mahiaddin.
Bagaimana seorang yang “sejuk” dan semacam tidak mengetuai sesuatu gerakan menjatuhkan kerajaan mahu dijadikan Perdana Menteri?
Lagi pun, beliau ada kes mahkamah sekarang ini, menonjolkannya sekali lagi sebagai calon Perdana Menteri mungkin akan menyebabkan wujudnya gelombang penolakan yang ketara daripada Ahli-Ahli Parlimen sendiri.
Dalam masa yang sama, walaupun diketahui bahawa Tun Mahathir memang mahu menjatuhkan Anwar, tetapi beliau sendiri tidak boleh dinamakan sebagai calon Perdana Menteri kerana bukan merupakan Ahli Parlimen.
Lebih daripada itu, beliau juga tidak pernah menamakan sesiapa untuk menjadi Perdana Menteri jika Anwar berjaya dijatuhkan.
Cubaan Tun Mahathir untuk berbaik-baik dengan pimpinan PN setakat ini masih tidak menampakkan kejayaan di mana majlis berbuka puasa anjurannya pada pertengahan Ramadan lalu tidak pun dihadiri Mahiaddin, Hamzah Zainuddin, Hadi atau lain-lain pemimpin daripada blok pembangkang.
Yang hadir ketika itu hanyalah Ahmad Faizal Azumu atau Peja bersama beberapa orang lagi wakil Bersatu yang tidak cukup besar nama mereka.
Jadi, siapa sebenarnya calon Perdana Menteri di sebalik seringnya wujud komplot mahu menjatuhkan kerajaan itu?
Kalau bukan Mahiaddin, adakah calonnya ialah Hamzah, Ketua Pembangkang sekarang?
Atau Hishammuddin Hussein?
Atau Ismail Sabri Yaakob bakal ditonjolkan sekali lagi?
Siapa? Siapa? Siapa?
Tidak kira bagaimana dan bila gerakan mahu menjatuhkan kerajaan itu mahu dijadikan kenyataan serta sama ada ia benar-benar mampu atau tidak menjadi realiti, salah satu faktor penting menjayakan perkara seperti ini ialah siapa ketua yang merancang dan siapa calon Perdana Menterinya.
Ia akan menjadi penentu sama ada rakyat menyokong atau menerima baik mengenainya.
Lihat bagaimana timbulnya gerakan mahu menukar kerajaan yang berlaku sebelum ini, ia bukan saja digerakkan oleh Anwar fanpa sembunyi, malah beliau sendiri menonjolkan dirinya sebagai calon Perdana Menteri.
Meskipun gerakan itu tidak pernah menjadi kenyataan, namun setiap kali ia timbul dan menjadi bahan berita, keterujaan rakyat terlihat amat ketara.
Sebab itu, di sebalik cubaan menukar kerajaan tidak berjaya, Anwar melalui PH telah disokong rakyat dengan mendapat jumlah kerusi paling banyak dalam PRU15 lalu iaitu sebanyak 82 kerusi Parlimen, seterusnya bergabung dengan BN, GPS, GRS, Warisan dan lain-lain untuk membentuk kerajaan perpaduan.
Dalam erti kata lain, untuk menukar atau menjatuhkan kerajaan melalui apa jua gerakan politik, ketua gerakan tersebut dan siapa calon Perdana Menterinya mestilah jelas dan tidak disembunyikan.
Orang itu mesti berani menonjolkan diri sebagaimana beraninya Anwar sebelum ini.
Kalau siapa yang mengetuai gerakan pun tidak diketahui dan siapa calon Perdana Menteri juga masih tidak pasti, lebih baik hentikan saja kerja buang masa itu.
Baik Tun Mahathir, Hadi Awang dan lain-lain pemimpin yang mungkin akan bercakap lagi berkenaan menukar kerajaan selepas ini, harap jangan lupa sebut sekali nama calon Perdana Menteri yang ingin ditonjolkan itu.
Kerajaan tidak akan jatuh jika sekadar digempak oleh gerakan yang berkecamuk, tiada ketua dan calon Perdana Menteri yang tersipu-sipu malu untuk disebut namanya
. – ShahbudinHusin 29/04/2023.

4.8

4

votes
Article Rating
Kongsikan artikel ini


ISU SKANDAL SEKS EXCO MELAKA MESTI DISELESAI MELALUI PROSES UNDANG-UNDANG

Sudah hampir seminggu berlalu sejak isu skandal seks seorang Exco Kerajaan Negeri Melaka terdedah kepada umum, malangnya sehingga ini masih tidak ternampak proses undang-undang mahu di ditegak dan didaulatkan.
Sementara Exco terbabit sekadar membuat penafian, tetapi enggan membuat laporan polis, Ketua Menteri Melaka, Ab Rauf Yusoh pula hanya mengkategorikan semua pendedahan itu sebagai fitnah di era media sosial yang semakin berkembang.
Tindakan sedemikian sebenarnya masih jauh daripada memadai kerana yang dituduh adalah seorang Exco yang bermakna ini adalah melibatkan maruah kerajaan negeri.
Menafikan dan mengatakan ia sebagai fitnah tidak membersihkan nama Exco terbabit dan kerajaan negeri selagi tiada siasatan melalui proses undang-undang dijalankan.
Hanya setelah siasatan dilakukan, Exco terbabit dan wanita berkenaan diambil keterangan dan pihak yang menularkan video serta tangkap layar perbualan juga disiasat sama, barulah selepas itu boleh ditentukan sama ada kesalahan atau perlanggaran undang-undang telah berlaku atau sebaliknya.
Jika didapati tiada apa-apa kesalahan boleh dibuktikan, maka dengan sendirinya imej kerajaan negeri Melaka dapat digambarkan sebagai bersih dan tidak terpalit lagi dengan sebarang kekotoran yang memalukan.
Apatah lagi, dalam skandal seks itu, ia bukan saja melibatkan perlunya siasatan di bawah bidang kuasa pihak polis, tetapi juga SPRM dan majlis agama.
Ini kerana, berdasarkan video dan tangkap layar perbualan yang didedahkan, semacam ada kesalahan jenayah, rasuah dalam bentuk seks, hubungan seks haram, malah juga menyebarkan fitnah.
Dalam hal ini, meskipun Exco terbabit dilaporkan enggan membuat laporan polis, Ab Rauf selaku ketua kerajaan negeri sepatutnya mengambil langkah murni untuk membersihkan imej pentadbirannya.
Beliau bukan saja harus memastikan siasatan oleh pelbagai agensi penguatkuasa dilakukan dalam kadar segera, malah sepatutnya juga mengarahkan Exco berkenaan bercuti sementara proses siasatan dijalankan.
Kes ini tidak boleh disembunyikan atau disapu di bawah karpet kerana akhirnya yang akan tercalar dan memikul beban ialah Ab Rauf sendiri selaku Ketua Menteri yang baru saja menerajui Melaka.
Selagi proses siasatan mengikut undang-undang tidak dilakukan, Ab Rauf akan dilihat oleh rakyat sebagai sama tidak bersih dan seolah-olah cuba melindungi kesalahan Exconya sendiri.
Sebelum pihak-pihak luar tampil membuat lebih banyak laporan, baik kepada polis, SPRM dan pejabat agama sehingga akhirnya pihak berkuasa terbabit tiada pilihan lain selain membuka kertas siasatan, Ab Rauf mesti mengambil peluang ini untuk lebih dahulu menunjukkan sikap pro aktif dengan beliau sendiri mengarahkan siasatan menyeluruh dilakukan demi imej kerajaan negeri yang sedang dipimpinnya.
Ayuh Ab Rauf, jangan berlengah lagi menunjukkan nilai-nilai kepimpinan murni yang boleh dibanggakan oleh rakyat Melaka.
Belajar daripada pengalaman sebelum ini di mana ada seorang bekas Ketua Menteri Melaka terpalit dengan skandal seks, kini adalah peluang Ab Rauf untuk memperlihatkan dirinya bukan pelindung kepada skandal seks.
– ShahbudinHusin 30/04/2023.

5

1

vote
Article Rating
Kongsikan artikel ini


UMNO PUN SELEPAS INI JANGANLAH DESAK LAGI PENGAMPUNAN NAJIB

Ribut kecil yang berlaku disebabkan UMNO tersinggung dengan kenyataan Khalid Samad berkenaan pengampunan Najib Razak akhirnya reda dan boleh dikata selesai setelah Timbalan Presidan Amanah, Salahuddin Ayub menunjukkan sikap budiman membuat permohonan maaf secara terbuka.
Salahuddin membuat permohonan maaf kepada UMNO itu dengan beliau sendiri menyampaikannya kepada Presiden UMNO, Ahmad Zahid Hamidi.
“Bersempena dengan Hari Raya Aidilfitri ini, saya bagi pihak Amanah mohon maaf diatas kenyataan yang dikeluarkan Pengarah Komunikasi parti, Khalid Samad baru-baru ini dan sekiranya kenyataan itu menyinggung atau pun melukakan UMNO, maka kami minta maaf dengannya,” katanya ketika hadir majlis Rumah Terbuka Zahid Hamidi di Putrajaya, semalam.
Sebelum itu, Khalid sendiri turut memohon maaf kepada UMNO jika kenyataannya yang merayu Agong menolak pengampunan Najib telah membuatkan parti itu tersinggung.
Cuma, tidak seperti Salahuddin yang berjumpa sendiri dengan Zahid Hamidi, Khalid hanya mengemukakan permohonan maafnya melalui media saja.
Bagaimanapun kata beliau, perkara itu cuma suatu perbezaan pendirian dan jika UMNO berasa tidak puas hati, tiada masalahnya baginya untuk memohon maaf.
Apa yang boleh dipelajari daripada isu ini?
Oleh kerana UMNO dan PH sebelum ini adalah bermusuhan, tetapi kini bersama-sama dalam membentuk kerajaan, kedua-dua pihak seharusnya lebih pandai menjaga hati serta perasaan masing-masing.
Ia bukan saja kepada Amanah atau mana-mana komponen dalam PH, bahkan juga kepada UMNO.
Reaksi yang ditunjukkan oleh Khalid Samad adalah semata-mata sebagai respon terhadap pendirian UMNO yang ternampak begitu tergesa-gesa mahu melihat Najib diampun dan dibebaskan, walaupun beliau belum setahun menjalani hukuman penjara 12 tahun yang diterimanya.
Reaksi Khalid Samad yang tidak mahu Najib dibebaskan, secara realitinya bukan saja dikongsi oleh majoriti penyokong dan pendokong PH, tetapi juga dikongsi oleh majoriti rakyat negara ini.
Rakyat secara umumnya tidak mahu Najib diampun dan dibebaskan dalam waktu terdekat ini.
Jika tidak percaya, cubalah mana-mana pemimpin UMNO berdiri di simpang-simpang jalan yang sibuk dan tanya mereka yang lalu-lalang di situ sama ada setuju atau tidak dengan pembebasan Najib.
Dalam hal ini, jika UMNO benar-benar memahami pendirian tersembunyi PH dan sentimen yang ada dalam hati sanubari majoriti rakyat berkenaan Najib, mereka sepatutnya daripada awal lagi tidak begitu tergesa-gesa menuntut pengampunan Najib.
Biarkan dulu Najib berada di dalam penjara bagi suatu tempoh tertentu atau secara konvensyennya, selelah menjalani satu pertiga hukuman penjara, barulah usaha untuk pengampunan itu hendak dilakukan.
Lagi pun, UMNO kena hormat jugalah sikit dengan keputusan hakim-hakim mahkamah yang arif lagi bijaksana dengan majoriti 13-1 itu terhadap kes itu.
Janganlah mentang-mentang dapat berada dalam kerajaan, desakan dan tuntutan mahu dilakukan.
Pokoknya, jika tiada tuntutan tergesa-gesa daripada UMNO, respon daripada Khalid Samad juga pasti tidak muncul.
Kalau UMNO memikirkan soal kestabilan kerajaan perpaduan pimpinan Anwar Ibrahim dengan tanggapan kononnya kenyataan Khalid Samad itu boleh menggugat kestabilannya, Pengarah Komunikasi Amanah itu juga sebenarnya bertindak untuk menjaga kestabilan kerajaan.
Menampakkkan seolah-olah kerajaan mendorong atau membantu pengampunan Najib, tidak hanya mengancam kestabilan Anwar dalam memimpin kerajaan, malah seperti membekalkan peluru percuma kepada blok pembangkang PN dalam fasa-fasa perjuangan seterusnya.
Haruslah difahami situasi Najib tidak sama dengan Anwar yang memang agenda untuk membebaskannya dijadikan antara teras manifesto pada PRU14 lalu.
Disebabkan pengundi atau rakyat mahu melihat Anwar dibebaskan dan menjadi Perdana Menteri selepas Tun Mahathir Mohamad, itulah sebabnya maka PH diberi kejayaan dan BN ditumbangkan pada pada PRU 2018 lalu.
Tetapi, UMNO dan BN pada PRU15 baru-baru ini bukan saja tidak menang, malah merosot jauh jumlah kerusi yang dimenanginya.
Ini bermakna, agenda membebaskan Najib tidak ada dalam hati sanubari pengundi dan rakyat pada PRU15 baru-baru ini.
Memahami semua ini dan belajar daripada ribut kecil yang baru saja berlalu, UMNO selepas ini tidak sepatutnya lagi bercakap mengenai pengampunan dan pembebasan Najib.
Selagi UMNO berada bersama PH yang mereka sendiri tahu dan faham pendirian gabungan itu berhubung kedudukan Najib, eloklah mereka duduk diam-diam dan memberi fokus sepenuhnya kepada pengukuhan kerajaan dan bersama-sama menjaga rakyat bagi mendepani enam PRN dan PRU tahun 2027 akan datang.
Agenda membebaskan Najib hanya sesuai dijelmakan semula selepas PRU16 nanti dan sebelum tempoh itu, kunci mulut masing-masing buat sementara waktu dan demi menjaga perasaan rakan-rakan dalam kerajaan.
Jika UMNO tahu mengunci mulutnya, Khalid Samad pun tentu lebih tahu mendiamkan dirinya.
– ShahbudinHusin 01/05/2023.

5

4

votes
Article Rating
Kongsikan artikel ini


BERBANDING MENYERTAI PN, LALUAN KJ UNTUK JADI PM MEMANG LEBIH CERAH JIKA MASUK DAP

Walaupun Khairy Jamaluddin atau KJ, menurut Setiausaha Agung Pas, Takiyuddin Hasan bakal menyertai PN, tetapi kenyataan Ong Kian Ming bahawa bekas Menteri Kesihatan itu sepatutnya memilih DAP kerana parti itu memerlukan calon Perdana Menteri – wowww – ini adalah umpama tawaran yang cukup menarik kepada beliau.
Bekas Ahli Parlimen Bangi itu berkata, KJ sesuai untuk bersama DAP.
“DAP memerlukan calon Perdana Menteri,” tambahnya.
Dianggap sebagai calon Perdana Menteri masa depan sejak memegang jawatan Naib Ketua Pemuda UMNO lagi, namun selepas dipecat daripada UMNO baru-baru ini, masa depannya dilihat jadi tidak menentu.
Yang pasti, peluang untuk KJ mengejar kerusi Perdana Menteri melalui UMNO sudah semakin menjauh untuk dicapainya.
Ia terutamanya kerana Presiden UMNO, Ahmad Zahid Hamidi yang memecat beliau kini kian mengukuh kedudukannya dalam parti itu.
Zahid Hamidi dilihat berpotensi untuk kekal menerajui UMNO dua atau tiga penggal lagi, tidak kira sama ada parti itu kian baik atau merudum prestasinya dalam PRU-PRU mendatang.
Selagi Zahid Hamidi menerajui UMNO, usahlah KJ bermimpi untuk kembali kepada parti itu semula.
Demi mengejar cita-citanya, KJ tiada pilihan lain selain perlu mencari parti baru sebagai wadah meneruskan perjuangannya.
Tetapi, semua parti lain boleh dikata sudah ada “senarai menunggu” calon Perdana Menteri masing-masingnya.
Bersatu, selain Mahiaddin Md Yasin, parti itu sudah ada Hamzah Zainuddin dan Azmin Ali yang dikira berpotensi menjadi Perdana Menteri.
Pas pula, di samping Hadi Awang dan Tuan Ibrahim Tuan Man, mereka juga ada Takiyuddin dan Ahmad Samsuri Mokhtar yang sedang bersinar sebagai bintang masa depan.
Begitu juga dengan PKR, selain Anwar Ibrahim sebagai Perdana Menteri semasa, pelapis seperti Rafizi Ramli, Saifuddin Nasution dan Nurul Izzah adalah calon “senarai menunggu” yang layak menjadi Perdana Menteri.
Katalah beliau memilih menyertai PN, KJ harus bersaing dengan nama-nama yang lebih kukuh daripada Bersatu dan Pas untuk mengejar cita-citanya menjadi Perdana Mentteri.
Hanya DAP, walaupun ada beberapa pemimpin Melayu di dalamnya yang menjadi Ahli Parlimen, malangnya tiada seorang pun ternampak berwibawa serta ada ketokohan untuk ditonjolkan sebagai Perdana Menteri.
Bererti, jika masuk DAP, KJ adalah calon tunggal parti itu bagi jawatan Perdana Menteri bersama jumlah Ahli Parlimen parti itu ketika ini adalah kedua terbanyak selepas Pas.
Maka, menyertai DAP lebih memberi peluang yang cerah kepada KJ untuk menggapai cita-citanya menjadi Perdana Menteri.
Tambahan lagi, berbanding parti lain yang mungkin mengalami turun naik jumlah kerusi Parlimen mengikut pergolakan politik semasa, DAP boleh dikata stabil dengan kemampuan memenangi sekitar 40 hingga 50 kerusi Parlimen di kawasan bandar.
Malah, jika KJ menyertai DAP dan ditonjolkan sebagai calon Perdana Menteri, lebih ramai Melayu akan berminat kepada parti itu dan menantu Tun Abdullah Badawi itu barangkali akhirnya mampu mencipta sejarah menukar DAP menjadi sebuah parti berbilang kaum yang sebenar-benarnya.
– ShahbudinHusin 02/05/2023.

5

1

vote
Article Rating
Kongsikan artikel ini


TUN MAHATHIR HIPOKRIT BILA TIBA-TIBA TERIMA ‘GELOMBANG HIJAU’?

Dr Mahathir Mohamad dituduh bersikap hipokrit dengan mendakwa tidak perlu takut kepada pengaruh “gelombang hijau” Perikatan Nasional (PN).
Penganalisis politik, Awang Azman Pawi dari Universiti Malaya berkata, Mahathir sudah lama menyasarkan PAS, satu daripada dua parti utama dalam PN, khususnya ketika menjadi perdana menteri buat pertama kali selama 22 tahun.
“Berdasarkan kritikan lamanya terhadap PN, Mahathir bersikap hipokrit dengan memberitahu orang ramai tidak takut dengan gelombang hijau sekarang,” katanya kepada FMT.
Beliau berkata, antara kritikan Mahathir termasuk melabel PAS “kafir” pada September tahun lalu kerana bekerjasama dengan Umno dan parti bukan Islam.
Bekas perdana menteri itu juga pernah berselisih dengan PAS yang cuba melaksanakan hudud (hukuman jenayah Islam) di Kelantan.
November lalu, beliau mendakwa Islam akan disalahgunakan jika PAS membentuk kerajaan persekutuan dan akan ada “banyak masalah” disebabkan pelampau dalam parti itu.
Awang Azman berkata, Mahathir kini berharap dapat memanfaatkan kemenangan PAS ke atas 49 kerusi pada PRU 2022, selain dilaporkan berjaya meraih undi Melayu.
“Mahathir menggunakan PAS untuk melawan Pakatan Harapan dan Umno.”
Oh Ei Sun dari Institut Hal Ehwal Antarabangsa Singapura berkata, Mahathir mungkin salah faham istilah “gelombang hijau”, yang sebenarnya bersifat keagamaan.
“Walaupun ia mempunyai unsur nasionalisme Melayu, saya rasa daya tarikan agamanya jauh mengatasi aspek perkauman.”.
Katanya, mungkin “permusuhan tidak berbelah bahagi” Mahathir terhadap Perdana Menteri, Anwar Ibrahim kini berkembang ke tahap mempertimbangkan untuk bekerjasama dengan PN bagi mencapai “matlamat politik utamanya” untuk menjatuhkan Anwar.
Sumber –
https://www.freemalaysiatoday.com/category/bahasa/tempatan/2023/05/02/dr-m-hipokrit-terhadap-gelombang-hijau-pn-kata-penganalisis/

3

2

votes
Article Rating
Kongsikan artikel ini


KALAU NAJIB DIBERI PENGAMPUNAN, APAKAH DENDA RM210 JUTA KIRA ‘DIAMPUNKAN’ SEKALI?

Susulan pengampunan Najib Razak tidak dibincangkan dalam mesyuarat Lembaga Pengampunan pada 28 April lalu, dilaporkan perkara tersebut akan diangkat semula pada suatu tarikh dan masa lain yang bersesuaian.
Ketua Pengarah Bahagian Hal Ehwal Undang-Undang (BHEUU) Jabatan Perdana Menteri, Khairul Dzaimee Daud mengesahkan pengampunan Najib tidak dibincangkan ketika mesyuarat pada 28 April lalu di Istana Negara.
“Urusetia Lembaga Pengampunan juga ingin memaklumkan bahawa kertas rayuan pengampunan Najib tidak dapat dibawa pada mesyuarat Lembaga Pengampunan kali ini.
“Sebaliknya, kertas berkenaan akan dipertimbangkan pada masa yang sesuai mengikut perundangan dan peraturan-peraturan yang terpakai,” kata Khairul Dzaimee yang juga Setiausaha Lembaga Pengampunan bagi Wilayah-Wilayah Persekutuan Kuala Lumpur, Labuan dan Putrajaya dalam kenyataannya.
Berdasarkan kenyataan di atas, isu pengampunan Najib masih lagi terbuka dan tidak terus tertutup di sebalik ia tidak dibincangkan pada 28 April lalu.
Difahamkan juga, Lembaga Pengampunan bermesyuarat sebanyak tiga kali dalam setahun.
Boleh jadi ia mungkin diangkat untuk dibincangkan pada mesyuarat yang berikutnya atau pada masa lain yang sesuai.
Menoleh ke belakang, sebelum Najib dijatuhi hukuman penjara, beberapa personaliti politik negara ini juga pernah menerima hukuman penjara yang kemudian diampunkan kesalahan mereka.
Antaranya ialah bekas Menteri Besar Selangor, Harun Idris; bekas Menteri Belia dan Sukan, Mokhtar Hashim dan PMX sekarang, Anwar Ibrahim.
Tetapi, semua mereka diberi pengampunan setelah masing-masing menjalani lebih separuh daripada hukuman penjara yang dijatuhkan.
Harun Idris dihukum penjara selama enam tahun pada 1977 dan diberi pengampunan diraja pada 1981.
Mokhtar Hashim dijatuhi hukuman gantung sampai mati atas tuduhan membunuh Speaker DUN Negeri Sembilan oleh Mahkamah Tinggi Kuala Lumpur pada 1982.
Hukuman itu kemudian ditukar kepada penjara seumur hidup oada 1984 dan diberi pengampunan diraja pada 1991.
Anwar pula dihukum penjara selama lima tahun pada 2015 dan diberi pengampunan diraja pada 2018 setelah PH berjaya menumbangkan BN pada PRU di tahun tersebut.
Dalam kes semua di atas – Harun Idris, Mokhtar Hashim dan Anwar – hukuman yang mereka terima ialah penjara semata-mata.
Bila diberi pengampunan diraja, bermakna mereka berhak hidup bebas seperti rakyat biasa.
Berbeza dengan Najib, selain dihukum penjara selama 12 tahun, beliau juga didenda sebanyak RM210 juta.
Tidak kira bila pengampunan bakal diterimanya – tahun ini, tahun depan atau selepas PRU16 akan datang – jika beliau diberi pengampunan diraja, apakah ia melibatkan hukuman penjaranya saja atau denda RM210 juta itu kira “diampunkan” sekali?
Atau bolehkah hukuman penjara 12 tahun saja diberi pengampunan, tetapi denda RM210 juta masih wajib dijelaskan kepada kantung kewangan negara, sesuai dengan skandal 1MDB yang membawa beban dan sengsara kepada rakyat seluruhnya?
– ShahbudinHusin 03/05/2023.

5

1

vote
Article Rating
Kongsikan artikel ini


SUDAH-SUDAHLAH NAK TUKAR KERAJAAN, TITAH SULTAN JOHOR

Sultan Ibrahim Sultan Iskandar beranggapan khabar angin mengenai kemungkinan berlaku pertukaran kerajaan di luar pilihan raya sekali lagi perlu dihentikan segera.
Melalui kenyataan dibuat di Facebook malam ini Sultan Johor itu bertitah baginda berasa bimbang dengan desas-desus berkenaan walaupun pilihan raya umum (PRU) sudah enam bulan berlalu.
Dalam PRU tersebut, titah Sultan Ibrahim, rakyat meletakkan harapan yang tinggi dan memberi undi masing-masing untuk memilih 222 ahli parlimen bagi mengembalikan kestabilan dalam negara.
Namun, titah baginda, sehingga kini semua 222 ahli parlimen terbabit masih tidak dapat bersepakat sehingga ada gerakan yang cuba menggagalkan kestabilan yang sedang dibina.
“Keadaan sebegini adalah tidak sihat untuk semua lapisan (masyarakat) negara kita, baik dari segi sosial, ekonomi mahupun kedudukan kita di peringkat antarabangsa.
“Sudah-sudahlah. Sampai bila lebih 30 juta rakyat Malaysia hendak menanggung keadaan sebegini?” titah Sultan Ibrahim.
Desas-desus mengenai pertukaran kerajaan – atau perdana menteri – mula kedengaran selepas dimainkan sesetengah pihak khususnya selepas PH terpaksa bekerjasama dengan BN untuk membentuk kerajaan pada tahun lalu.
Walaupun memiliki kerusi terbanyak hasil PRU ke-15 yang diadakan pada 19 Nov 2022, ia belum mencukupi untuk gabungan berkenaan membentuk kerajaan kerana gagal mendapat majoriti.
Ia mendorong kerjasama dibina di antara PH dan BN di sebalik perseteruan yang panjang di antara kedua-dua parti. Ia kemudian disertai gabungan parti dari Sabah dan Sarawak.
Bagaimanpun akhir-akhir ini khabar angin itu disemarakkan lagi dengan pelbagai cara. Misalnya

hantaran berteka-teki

salah seorang pemimpin kanan Bersatu, Muhammad Faiz Na’aman, semalam.
“Wartawan tanya pasal 126 tu. Saya sebut maaf tiada komen.

Just wait & see

(Hanya tunggu dan lihat). Saya juga tak pernah cakap itu nombor apa, kan?
“Tapi dulu Anwar (Ibrahim) pun selalu sebut.

I have the numbers

(saya ada angka),” tulisnya.
Hari ini PAS dilaporkan

bekerjasama dengan bekas perdana menteri

Dr Mahathir Mohamad yang kini menjadi antara pengkritik utama kepada kerajaan.
Menurut Presiden PAS Abdul Hadi Awang parti itu memberikan sokongan kepada Proklamasi Orang Melayu yang digerakkan Mahathir kerana ia selaras dengan “prinsip asal perjuangan Islam.”
“Kalau kita baca al-Quran kita dapati Rasul memulakan perjuangan Islam walaupun untuk seluruh manusia – tunggaknya pada bangsa dan kaumnya, kerana perjuangan memerlukan tunggak bangsa baru ada kekuatan.
“Kalau tidak, tidak ada kekuatan. Bukan kita fanatik kaum, tetapi itu asas,” kata Abdul Hadi.
Menurut Sultan Ibrahim dalam keadaan sekarang ada perkara yang perlu diutamakan oleh semua pihak.
“Ekonomi perlu dipulihkan, kesejahteraan dan kemakmuran negara mesti diutamakan,” titahnya.
Sumber –
https://m.malaysiakini.com/news/663989

5

4

votes
Article Rating
Kongsikan artikel ini


KENAIKAN OPR BEBANKAN KOS SARA HIDUP, BAYARAN BALIK PINJAMAN RUMAH JADI LEBIH TINGGI

Langkah Bank Negara Malaysia (BNM) menaikkan kadar dasar semalaman (OPR) sebanyak 25 mata asas (bps) semalam akan membebankan rakyat Malaysia dengan hutang yang lebih tinggi, memburukkan lagi krisis kos sara hidup, kata seorang pemain industri hartanah.
Elvin Fernandez, pengarah urusan firma penilaian hartanah Khong & Jaafar, berkata, kenaikan OPR akan menyebabkan orang ramai berasa terdesak untuk mengeluarkan lebih banyak wang bagi membayar pinjaman hartanah mereka.
“Orang yang mempunyai gadai janji untuk rumah bernilai RM500,000 perlu membayar tambahan RM100 (untuk pembayaran balik), dan mereka yang mempunyai rumah bernilai lebih RM1 juta perlu membayar tambahan RM200,” katanya.
Menurut Fernandez, kenaikan OPR juga akan menjejaskan kebolehjualan rumah, menyebabkan keadaan hartanah tidak terjual menjadi lebih teruk.
Ini kerana, katanya, kadar faedah yang lebih tinggi akan menghalang pembeli baharu membeli disebabkan kos yang lebih tinggi untuk membayar balik pinjaman.
Dalam suatu langkah yang tidak dijangka, BNM terus mengetatkan dasar monetarinya dengan menaikkan OPR kepada 3% semalam. Sejak Mei tahun lepas, bank pusat itu telah meningkatkan OPR sebanyak lima kali, berjumlah 125 bps atau 1.25%.
Fernandez berkata, caj yang lebih tinggi mungkin tidak jadi masalah bagi mereka yang mempunyai sumber pendapatan yang kukuh, tetapi sebaliknya bagi mereka yang terkesan dengan kenaikan kos sara hidup.
“Bagi mereka yang mudah menanggung kos sara hidup dan gadai janji yang semakin meningkat, mungkin tidak mengapa, tetapi bagaimana dengan yang lain? Bolehkah mereka bertahan?” soalnya.
Felo Pusat Pendidikan Pasaran Consilz Tan berkata, kenaikan OPR secara amnya akan membawa kepada kenaikan harga hartanah, memandangkan kadar faedah yang lebih tinggi akan difaktorkan secara langsung dalam harga rumah.
Beliau berkata, ini seterusnya akan menyebabkan permohonan untuk pinjaman perumahan menurun kerana ia akan menghalang pembeli rumah “konservatif” daripada melabur.
“Pembeli rumah konservatif ini mungkin mempertimbangkan untuk menyimpan lebih banyak (wang) berbanding melabur dalam hartanah,” tambahnya.
Sumber –
https://www.freemalaysiatoday.com/category/bahasa/tempatan/2023/05/04/opr-naik-krisis-kos-sara-hidup-bagi-pemilik-rumah-jadi-lebih-buruk/

3.5

2

votes
Article Rating
Kongsikan artikel ini


TUKAR KERAJAAN TAK MUSTAHIL TAPI TERSANGAT-SANGAT SUKAR, MUNGKIN BOLEH JADI KENYATAAN JIKA PEMIMPIN SARAWAK DIANGKAT CALON PM

Sekali lagi isu menumbangkan kerajaan menjadi juadah perbualan seluruh negara di ketika rakyat secara umumnya masih seronok menikmati lemang, ketupat dan rendang dalam jamuan rumah terbuka yang diadakan di sana sini.
Walaupun kerajaan perpaduan sekarang boleh dikira stabil dengan sokongan majoriti dua pertiga atau sejumlah 148 Ahli-Ahli Parlimen, ia nampaknya tidak menyekat agenda jatuh-menjatuhkan daripada terus dirancakkan.
Begitu juga dengan adanya Akta Lompat Parti yang menghalang Ahli Parlimen memberi sokongan berbeza daripada pendirian parti dan menjaja Akuan Bersumpah atau SD tidak lagi diterima, melainkan perlu mengosongkan kerusi Parlinen masing-masing, semua itu tidak menghalang keghairahan untuk menjatuhkan seorang Perdana Menteri bernama Anwar Ibrahim.
Apa lagi dalam sehari dua lalu, di sebalik derasnya cakap-cakap kononnya kerajaan bakal tumbang pada bila-bila masa, sekumpulan pemimpin Pas yang diketuai Hadi Awang sendiri telah berkunjung ke kediaman Tun Mahathir Mohamad untuk berhari raya dengan menandatangani Proklamasi Melayu sebagai hidangan utamanya.
Kunjungan pimpinan Pas terhadap Tun Mahathir itu sekaligus menghangatkan lagi isu pertukaran kerajaan, meskipun bekas Perdana Menteri itu secara realistiknya sudah tiada taring kerana kalah sehingga hilang deposit pada PRU15 yang lalu.
Berkedudukan sebagai Ahli Parlimen atau tidak, yang semua orang tahu ialah Tun Mahathir tetap mempunyai iltizam yang tidak berubah untuk menjatuhkan Anwar.
Panasnya isu menjatuhkan kerajaan itu sehingga Sultan Johor turut bertitah dengan mengingatkan – cukup-cukuplah berbuat demikian serta mahu semua Ahli Parlimen lebih memikirkan masa depan negara berbanding soal berebut kuasa.
Sekali lagi, meskipun sudah kerapkali ditanyakan – persoalannya bolehkah kerajaan dijatuhkan dalam keadaan berkuatkuasanya Akta Lompat Parti sekarang ini?
Pada 29 Mac lalu, saya ada menulis berkenaan hal yang sama dan boleh dibaca di sini –
https://shahbudindotcom.net/2023/03/29/awassswalau-ada-akta-lompat-parti-kerajaan-rupanya-masih-boleh-dijatuhkan.html
Secara umumnya, menjatuhkan kerajaan bukanlah sesuatu yang mustahil, walaupun dalam keadaan adanya Akta Lompat Parti berperanan sebagai benteng penahan kepada ribut serta taufan segala jenis nafsu dan keinginan.
Hakikatnya, Akta Lompat Parti masih ada kelompongan dan tidak merupakan benteng penahan yang benar-benar kebal yang menjadikan kerajaan tidak boleh dijatuhkan sama sekali.
Cuma, ia menjadikan usaha menjatuhkan kerajaan tersangat-sangat sukar dan boleh jadi kos untuk melihatnya sebagai realiti juga teramat-amat mahal.
Pihak yang mahu menjatuhkan kerajaan mestilah sedia membuat tawaran yang luar biasa serta dalam masa yang sama, mestilah juga ada sejumlah Ahli Parlimen yang mempunyai keberanian luar biasa untuk membuat tindakan yang sama sekali di luar jangkaan sesiapa.
Persoalan lain ialah siapakah calon Perdana Menteri yang ingin diketengahkan untuk menggantikan Anwar?
Dalam keadaan sekarang, PN sebagai blok utama pembangkang yang difahami secara semulajadi sebagai kelompok nombor satu mahu menjatuhkan kerajaan mempunyai 74 Ahli Parlimen, manakala blok kerajaan disokong oleh seranai 148 Ahli Parlimen.
Untuk menjadikan PN sebagai daripada pembangkang kepada kerajaan, mereka memerlukan sekurang-kurangnya 38 peralihan sokongan Ahli Parlimen yang sekarang berada dalam kerajaan bagi memungkinkan sebuah kerajaan majoriti mudah 122 sokongan Ahli Parlimen dapat dibentuk.
Bagaimana untuk memperolehi angka tersebut?
Oleh kerana ada Akta Lompat Parti, peralihan sokongan Ahli Parlimen secara individu tidak lagi terpakai, sebaliknya mesti parti yang membuat keputusan tersebut.
Dalam hal ini, mahu tidak mahu, sebagai permulaan, PN mesti mampu memancing dan meyakinkan GPS di Sarawak (23 Ahli Parlimen) dan GPS (6 Ahli Parlimen) serta Warisan (3 Ahli Parlimen) di Sabah untuk mengumumkan penarikan sokongan mereka daripada kerajaan perpaduan.
Bermakna, jika itu berjaya dilakukan, matematiknya ialah 74+23+6+3 iaitu blok pembangkang sudah mempunyai sokongan 106 Ahli Parlimen.
Selebihnya, ia hanya memerlukan tindakan berani dan luar biasa daripada sejumlah Ahli Parlimen UMNO dan BN untuk mencukupkan angka menjadi 112 bagi membolehkan sebuah kerajaan baru dapat dibentuk.
Soalnya, apakah tawaran yang boleh membuat tiga parti daripada Borneo itu tertarik untuk beralih menyokong PN?
Sekarang ini, selain GPS dan GRS beroleh jawatan menteri dan timbalan menteri, Fadilah Yusof daripada GPS juga dilantik sebagai Timbalan Perdana Menteri untuk mewakili Malaysia Timur.
Hanya wakil Warisan yang tidak diberi apa-apa jawatan dalam kabinet.
Sudah tentu dalam hal ini, ia lebih mungkin menjadi kenyataan jika wakil Borneo – GPS, GRS atau Warisan – ditawarkan untuk diangkat calon Perdana Menteri yang baru.
Jika PN ingin menjatuhkan kerajaan dan sekadar menawarkan jawatan Timbalan Perdana Menteri juga kepada wakil Malaysia Timur, keadaan pasti tidak berubah kerana ia tiada bezanya dengan kedudukan yang mereka nikmati sekarang.
Diberi “menu” jawatan Perdana Menteri adalah satu-satunya pilihan yang mungkin mampu mendorong wujud kesatuan daripada parti-parti Malaysia Timur itu untuk sepakat berpindah meja makan.
Persoalannya, sediakah PN yang didalamnya ada Mahiaddin Md Yasin, Hamzah Zainuddin dan Hadi Awang untuk menyokong dan menyerahkan jawatan Perdana Menteri kepada wakil Malaysia Timur?
Mahukah juga Hamzah misalnya yang mewakili PN yang mempunyai jumlah Ahli Parlimen seramai 74 orang tetapi sekadar diberi jawatan Timbalan Perdana Menteri kepada Perdana Menteri daripada calon GPS yang hanya mempunyai 23 Ahli Parlimen?
Dalam keadaan politik Melayu di Semenanjung sentiasa berpecah, satu persoalan lain ialah jika jawatan Perdana Menteri sudah diberi kepada wakil Malaysia Timur, bilakah jawatan itu boleh kembali semula kepada Semenanjung?
Sekali lagi, sementara banyak persoalan lagi boleh dibangkitkan, ia memerlukan suatu tolak ansur yang luar biasa jika benar-benar mahu menukar kerajaan.
Tanpa tawaran yang luar biasa, tanpa tolak ansur yang luar biasa dan tanpa keberanian luar biasa sejumlah Ahli Parlimen BN, apa juga usaha untuk menumbangkan kerajaan pasti sukar menjadi kenyataan.
Ia tidak lebih sekadar sedap dibuat modal untuk Ahli-Ahli Parlimen berangan-angan untuk kembali jadi menteri semula.
– ShahbudinHusin 04/05/2023.

5

1

vote
Article Rating
Kongsikan artikel ini


ANWAR TERBUKTI SEORANG ‘GENTLEMAN’ SEJATI, SUDAH MENANG USUL PERCAYA SEBELUM INI TAPI MASIH SEDIA DIUJI LAGI

Kalau ikut logiknya, sebarang cubaan untuk menjatuhkan kerajaan tidak harus dilayan lagi sekarang ini.
Ini kerana, pertama, Anwar Ibrahim yang memimpin kerajaan perpaduan sebagaimana dititahkan oleh Yang Dipertuan Agong, telah mempunyai sokongan majoriti yang cukup kukuh iaitu 148 daripada 222 Ahli Parlimen.
Dengan jumlah sokongan 148 Ahli Parlimen itu bererti kerajaan perpaduan ini memiliki majoriti dua pertiga sokongan di Parlimen.
Memang tak logik sama sekali jika kedudukan majoriti sedemikian kukuh masih lagi mahu digugat atau diterbalikkan.
Apa lagi, yang bising-bising mahu menjatuhkan kerajaan itu hanyalah pihak di luar kerajaan, termasuk kelompok yang kalah teruk sehingga hilang deposit pada PRU15 lalu.
Tetapi, malangnya tidak terdengar sama sekali ada Ahli Parlimen penyokong kerajaan yang mahu menarik sokongan atau tidak puas hati terhadap kepimpinan Anwar.
Jika demikian, bagaimana blok pembangkang PN yang mempunyai 74 Ahli Parlimen mampu menambah bilangan sokongan mereka kepada sekurang-kurangnya 112?
Yang kedua, sebaik saja mengangkat sumpah sebagai Perdana Menteri pada 24 November tahun lalu, perkara pertama yang dilakukan Anwar ialah mengumumkan agar usul percaya terhadapnya dibentangkan di Parlimen pada 19 Disember 2022.
Dalam undian yang diadakan pada tarikh tersebut, sokongan terhadap Anwar ternyata kukuh di mana blok pembangkang tidak berani sama sekali menentang usul percaya itu.
Mahiaddin Md Yasin yang mendakwa dirinya mempunyai cukup sokongan sebelum itu juga tidak berani menonjolkan dirinya untuk diundi berlawan dengan Anwar.
Walaupun kemenangan hanya melalui undian suara berikutan blok pembangkang “tiada telur” untuk menamakan sesiapa sebagai pencabar, jumlah Ahli Parlimen menyokong Anwar kemudiannya dibuktikan berjumlah 148 orang.
Dengan dua perkara di atas, sebenarnya tidak perlu lagi dilayan sebarang cubaan untuk menukar kerajaan.
Sudah sah lagi nyata Anwar memiliki sokongan majoriti yang kukuh sebagai Perdana Menteri.
Takkan setelah disahkan di Parlimen pun masih lagi berbangkit isu mahu menjatuhkan beliau?
Hakikatnya, peluang sudah pun diberi tetapi mereka tiada keberanian untuk mencabar kedudukan Anwar.
Cukuplah sekali saja peluang itu diberikan dan selebihnya, tugas Ahli Parlimen seharusnya ditumpukan bersama memastikan negara negara dapat ditadbir dengan baik.
Jika tiap kali sidang Parlimen perlu dibentangkan usul percaya/tidak percaya, apakah kerja dan peranan Ahli-Ahli Parlimen hanya untuk menukar kerajaan saja?
Tetapi dengan Anwar sendiri tampil mencabar blok pembangkang agar membawa usul menjatuhkannya ke Parlimen jika benar Hamzah Zainuddin, calon yang dinamakan untuk menggantikannya sudah mempunyai cukup nombor, ia tidak lain membuktikan beliau seorang Perdana Menteri yang benar-benar berani dan punya jiwa “gentleman” sejati.
Jauh daripada sifat pengecut sehingga tergamak mendaruratkan Parlimen sebagaimana dilakukan Mahiaddin sebelum ini, Anwar sebaliknya mahu pertarungan secara anak jantan dilakukan di tempat yang paling berwibawa iaitu Parlimen bagi menentukan keabsahan seorang Perdana Menteri.
Yang menarik lagi, beliau sedia diuji buat kali kedua, walhal sudah pun memenangi usul percaya sebelum ini.
Maka melalui cabaran Anwar ini, inilah masanya bagi PN secara bersendirian atau bergabung dengan Tun Mahathir Mohamad yang hilang deposit untuk membuktikan dan menyahut cabaran Perdana Menteri itu.
Oleh kerana Parlimen akan bersidang pada bulan Jun, PN mesti menggunakan tempoh masa yang ada ini untuk bekerja keras mengumpul sokongan yang diperlukan untuk menumbangkan kerajaan.
Kalau benar kononnya sudah ada 126 Ahli Parlimen menyokong, buktikanlah di Parimen nanti dan jangan berdalih macam-macam lagi.
Jangan sembang saja, tapi bila sampai masanya habuk pun tiada.
Selepas sidang Parlimen Jun nanti, jika PN gagal membuktikan mereka memiliki nombor yang diperlukan untuk menubuhkan kerajaan, sebarang cubaan menukar kerajaan selepas itu tidak harus dilayan lagi.
Mereka secara moral dan perundangan tidak berhak lagi bercakap untuk menukar atau menjatuhkan kerajaan.
Jika berjaya melepasi usul pada Jun nanti, kerajaan pimpinan Anwar secara mutlak telah dua kali disahkan majoriti dan keabsahannya untuk memimpin negara sehingga PRU16 akan datang.
Mana nak cari ada Perdana Menteri yang berani sampai dua kali diuji keabsahannya di Parlimen dalam tempoh tidak sampai setahun?
Takkan nak diuji lagi buat kali ketiga atau setiap kali sidang Parlimen nak dibawa usul menjatuhkan Perdana Menteri?
Anwar pun selepas Jun nanti janganlah buang masa lagi melayan royanan mereka yang tak habis-habis kemaruk kuasa mahu menjatuhkannya, malah patut mentertawakan saja mereka yang bernafsu besar tapi sebenarnya tiada upaya itu. –
ShahbufinHusin 05/05/2023.

4.3

6

votes
Article Rating
Kongsikan artikel ini


KALAU BETUL ADA CUKUP NOMBOR, BAWA USUL KE PARLIMEN – ANWAR CABAR PEMBANGKANG

Perdana Menteri Anwar Ibrahim meminta pembangkang membuktikan jumlah sokongan yang didakwa diperoleh mereka bagi menubuhkan kerajaan baharu pada sesi Parlimen akan datang.
“Kalau dia (PN) ada (cukup sokongan) tunggu masa Parlimen nanti, bawalah SD (akuan berkanun).
“Usulkan di Parlimen tiada masalah.
“Ini tiap-tiap minggu mengigau,” katanya mengulas dakwaan pembangkang diketuai Perikatan Nasional (PN) bahawa mereka mempunyai 126 sokongan Ahli Parlimen.
Beliau berkata demikian selepas berucap melancarkan sambutan Ulang Tahun ke-75 Bulan Sabit Merah (BSMM) dan perasmian ibu pejabat kebangsaan organisasi itu Jalan Wisma Putra.
Anwar yang juga presiden PKR mengulangi keyakinannya kerajaan perpaduan akan bertahan sehingga habis penggal lima tahun.
“Saya sangat yakin,” katanya.
Timbul spekulasi konon wujud komplot menjatuhkan Anwar selepas dilaporkan bahawa 10 Ahli Parlimen yang sebelum ini menyokong Pengerusi PN Muhyiddin Yassin selepas PRU15 merancang memaksa pilihan raya kecil diadakan.
Mereka dikatakan merancang keluar parti, sekali gus menyebabkan kerusi dikosongkan, menurut undang-undang anti-lompat parti.
Pemimpin Bersatu Faiz Na’aman menghangatkan lagi spekulasi dengan berkias menerusi catatannya di Facebook: “126 dah … jika benar, Alhamdulillah.”
Faiz kemudian berkata, beliau tidak dapat mendedahkan apa-apa, tetapi meminta penyokongnya “tunggu dan lihat”.
Sumber –
https://www.freemalaysiatoday.com/category/bahasa/tempatan/2023/05/05/kalau-cukup-nombor-bawa-ke-parlimen-anwar-beritahu-pembangkang/

0

0

votes
Article Rating
Kongsikan artikel ini